               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.5.2018
            COM(2018) 351 final
            2018/0182(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην Περιφερειακή Διοικούσα Επιτροπή που έχει συσταθεί δυνάμει της Συνθήκης ίδρυσης Κοινότητας Μεταφορών

               ΑΙΤΙΟΛΟΓΙΚΗ ΕΚΘΕΣΗ

               1.ΑΝΤΙΚΕIΜΕΝΟ ΤΗΣ ΠΡOΤΑΣΗΣ

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στην Περιφερειακή Διοικούσα Επιτροπή που έχει συσταθεί δυνάμει της Συνθήκης ίδρυσης Κοινότητας Μεταφορών («ΣΚΜ») όσον αφορά την επικείμενη απόφαση έγκρισης του εσωτερικού κανονισμού της από την Περιφερειακή Διοικούσα Επιτροπή.

               2.ΠΛΑΙΣΙΟ ΤΗΣ ΠΡΟΤΑΣΗΣ

               2.1Η Συνθήκη ίδρυσης Κοινότητας Μεταφορών

               Μετά την υπογραφή, η ΣΚΜ εφαρμόζεται προσωρινά σύμφωνα με το άρθρο 41 παράγραφος 3 αυτής. Για την Ένωση, η προσωρινή εφαρμογή προβλέπεται από την απόφαση του Συμβουλίου για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της Συνθήκης για την ίδρυση Κοινότητας Μεταφορών
                  1
               .

               Η Ευρωπαϊκή Ένωση είναι συμβαλλόμενο μέρος της ΣΚΜ.

               2.2Η Περιφερειακή Διοικούσα Επιτροπή

                  Η Περιφερειακή Διοικούσα Επιτροπή συστήνεται με το άρθρο 24 της ΣΚΜ και επιφορτίζεται με τη διαχείριση της ΣΚΜ και την εξασφάλιση της ομαλής εφαρμογής της. Προς τον σκοπό αυτό, προβαίνει σε συστάσεις και λαμβάνει αποφάσεις στις περιπτώσεις που προβλέπει η ΣΚΜ. Η Περιφερειακή Διοικούσα Επιτροπή:

               α)προετοιμάζει τις εργασίες του Συμβουλίου Υπουργών,

               β)αποφασίζει σχετικά με τη σύσταση τεχνικών επιτροπών,

               γ)διατυπώνει συστάσεις και λαμβάνει αποφάσεις σύμφωνα με τη ΣΚΜ,

               δ)όσον αφορά νεοεκδοθείσες πράξεις της ΕΕ, λαμβάνει κατάλληλα μέτρα, ιδίως μέσω της αναθεώρησης του παραρτήματος I της ΣΚΜ,

               ε)διορίζει τον Διευθυντή της Μόνιμης Γραμματείας μετά από διαβούλευση με το Συμβούλιο Υπουργών,

               στ)μπορεί να διορίζει έναν ή περισσότερους αναπληρωτές διευθυντές της Μόνιμης Γραμματείας,

               ζ)καθορίζει τον εσωτερικό κανονισμό της Μόνιμης Γραμματείας,

               η)μπορεί να επανεξετάσει, με σχετική απόφαση, το ύψος των συνεισφορών στον προϋπολογισμό,

               θ)εγκρίνει τον ετήσιο προϋπολογισμό της ΣΚΜ,

               ι)εκδίδει απόφαση με την οποία καθορίζεται η διαδικασία για την εκτέλεση του προϋπολογισμού, την παρουσίαση και τον έλεγχο των λογαριασμών και για την επιθεώρηση,

               ια)λαμβάνει αποφάσεις επί των διαφορών που υποβάλλονται από τα συμβαλλόμενα μέρη,

               ιβ)θεσπίζει τις γενικές αρχές στον τομέα της πρόσβασης στα έγγραφα, όσον αφορά έγγραφα που βρίσκονται στην κατοχή φορέων που έχουν συσταθεί με τη ΣΚΜ ή δυνάμει αυτής,

               ιγ)εγκρίνει τις ετήσιες εκθέσεις που υποβάλλονται στο Συμβούλιο Υπουργών σχετικά με την υλοποίηση του εκτεταμένου δικτύου·

               ιδ)όσον αφορά ορισμένες πράξεις της Ένωσης, καθορίζει τις προθεσμίες και τους τρόπους για τη μεταφορά τους στο δίκαιο των συμβαλλόμενων μερών από τη Νοτιοανατολική Ευρώπη.

                  Η Περιφερειακή Διοικούσα Επιτροπή απαρτίζεται από έναν εκπρόσωπο και έναν αναπληρωματικό εκπρόσωπο από κάθε συμβαλλόμενο μέρος. Η συμμετοχή με την ιδιότητα του παρατηρητή είναι ανοικτή σε όλα τα κράτη μέλη της ΕΕ. Η Περιφερειακή Διοικούσα Επιτροπή αποφασίζει με ομοφωνία.

               2.3Η προτεινόμενη πράξη της Περιφερειακής Διοικούσας Επιτροπής

                  Το σχέδιο απόφασης αφορά την έγκριση του εσωτερικού κανονισμού της Περιφερειακής Διοικούσας Επιτροπής σύμφωνα με το άρθρο 24 παράγραφος 5 της ΣΚΜ. Το σχέδιο του εσωτερικού κανονισμού καλύπτει θέματα όπως η συμμετοχή στις συνεδριάσεις της Περιφερειακής Διοικούσας Επιτροπής, η Προεδρία της Περιφερειακής Διοικούσας Επιτροπής, η προετοιμασία των συνεδριάσεων της Περιφερειακής Διοικούσας Επιτροπής και οι διαδικαστικοί κανόνες που ισχύουν για τις εν λόγω συνεδριάσεις, διαδικασίες όσον αφορά τα μέτρα που λαμβάνει η Περιφερειακή Διοικούσα Επιτροπή, η δημοσιοποίηση πληροφοριών, καθώς και σειρά τελικών διατάξεων. Σύμφωνα με τους προτεινόμενους όρους, ο εσωτερικός κανονισμός αρχίζει να ισχύει την ημέρα της έγκρισής του. Η απόφαση έγκρισης του εσωτερικού κανονισμού της Περιφερειακής Διοικούσας Επιτροπής θα είναι ουσιαστικής σημασίας για την έγκαιρη εφαρμογή της ΣΚΜ.

                  Η προβλεπόμενη απόφαση θα καταστεί νομικά δεσμευτική για τα συμβαλλόμενα μέρη βάσει του άρθρου 24 παράγραφος 5) της ΣΚΜ.

               3.ΘΕΣΗ ΠΟΥ ΠΡΕΠΕΙ ΝΑ ΛΗΦΘΕΙ ΕΞ ΟΝΟΜΑΤΟΣ ΤΗΣ ΕΝΩΣΗΣ

               Είναι ουσιώδους σημασίας η Περιφερειακή Διοικούσα Επιτροπή να εγκρίνει τον εσωτερικό της κανονισμό σύμφωνα με το άρθρο 24 παράγραφος 5 της ΣΚΜ, ώστε να διασφαλίζεται η κατάλληλη εκτέλεση και υλοποίηση των καθηκόντων της που απορρέουν από τη ΣΚΜ. Δεδομένου ότι η Ένωση είναι συμβαλλόμενο μέρος της ΣΚΜ, είναι αναγκαία η θέση της Ένωσης.

               Εν προκειμένω, θα πρέπει να υπενθυμιστεί ότι η ΣΚΜ είναι στοιχείο ικανό να ενισχύσει την περιφερειακή συνεργασία στα Δυτικά Βαλκάνια, όπως εξηγείται περαιτέρω στην πρόταση της Επιτροπής για απόφαση του Συμβουλίου σχετικά με την υπογραφή της ΣΚΜ [COM(2017)324 final, ενότητα «Γενικό πλαίσιο»].

               4.ΝΟΜΙΚΗ ΒΑΣΗ

               4.1Διαδικαστική νομική βάση

               4.1.1 Αρχές

                  Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων του Συμβουλίου για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

                  Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                     2
                  .

               4.1.2 Εφαρμογή στην προκειμένη περίπτωση

               Η Περιφερειακή Διοικούσα Επιτροπή είναι όργανο που έχει συσταθεί με διεθνή συμφωνία, συγκεκριμένα τη ΣΚΜ.

               Η πράξη την οποία καλείται να εκδώσει η Περιφερειακή Διοικούσα Επιτροπή είναι πράξη που παράγει έννομα αποτελέσματα. Η Περιφερειακή Διοικούσα Επιτροπή εξουσιοδοτείται να εγκρίνει τον εσωτερικό κανονισμό της σύμφωνα με το άρθρο 24 παράγραφος 5 της ΣΚΜ. Από τη φύση του, και ως ζήτημα διεθνούς δικαίου που διέπει την Περιφερειακή Διοικούσα Επιτροπή, ο εν λόγω εσωτερικός κανονισμός περιέχει στοιχεία που είναι νομικά δεσμευτικά για τα μέλη της Περιφερειακής Διοικούσας Επιτροπής και επίσης, ως εκ τούτου, για τον εκπρόσωπο της Ένωσης. Κατά συνέπεια, πρέπει να θεωρείται ότι παράγουν έννομα αποτελέσματα.

               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της ΣΚΜ.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προτεινόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               Όσον αφορά προβλεπόμενη πράξη που επιδιώκει συγχρόνως πολλούς σκοπούς ή έχει πολλαπλές συνιστώσες, άρρηκτα συνδεδεμένες μεταξύ τους χωρίς η μία να έχει παρεπόμενο χαρακτήρα ως προς άλλη, η ουσιαστική νομική βάση απόφασης βάσει του άρθρου 218 παράγραφος 9 της ΣΛΕΕ πρέπει να περιλαμβάνει, κατ’ εξαίρεση, τις αντίστοιχες διαφορετικές νομικές βάσεις.

               4.2.2.Εφαρμογή στην προκειμένη περίπτωση

               Η προβλεπόμενη πράξη είναι απαραίτητη για την εύρυθμη λειτουργία της ΣΚΜ. Οι στόχοι και οι συνιστώσες της ΣΚΜ, με τη σειρά τους, αφορούν τους τομείς των οδικών, σιδηροδρομικών και εσωτερικών πλωτών μεταφορών, οι οποίοι είναι τρόποι μεταφοράς που καλύπτονται από το άρθρο 91 της ΣΛΕΕ, καθώς και τον τομέα των θαλάσσιων μεταφορών, τρόπο μεταφοράς που καλύπτεται από το άρθρο 100 παράγραφος 2 της ΣΛΕΕ, Λόγω του οριζόντιου χαρακτήρα της, η προβλεπόμενη πράξη αφορά όλα τα εν λόγω στοιχεία. Όλα αυτά τα στοιχεία είναι άρρηκτα συνδεδεμένα μεταξύ τους, χωρίς το ένα να έχει παρεπόμενο χαρακτήρα ως προς άλλο.

                  Συνεπώς, η ουσιαστική νομική βάση της προτεινόμενης απόφασης περιλαμβάνει τις ακόλουθες διατάξεις: άρθρο 91 και άρθρο 100 παράγραφος 2 της ΣΛΕΕ.

                  4.3
                        Συμπέρασμα

                  Το άρθρο 91 και το άρθρο 100 παράγραφος 2 της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.

               2018/0182 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην Περιφερειακή Διοικούσα Επιτροπή που έχει συσταθεί δυνάμει της Συνθήκης ίδρυσης Κοινότητας Μεταφορών

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 και το άρθρο 100 παράγραφος 2 σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η Συνθήκη ίδρυσης Κοινότητας Μεταφορών («ΣΚΜ») υπογράφηκε από την Ένωση σύμφωνα με την απόφαση (ΕΕ) 2017/1937 του Συμβουλίου
                  3
               .

               (2)Σύμφωνα με το άρθρο 41 παράγραφος 3 της ΣΚΜ, η ΣΚΜ εφαρμόζεται προσωρινά μεταξύ της Ένωσης, της Αλβανίας, της Βοσνίας-Ερζεγοβίνης και του Κοσσυφοπεδίου
                  4
               * από τις 9 Οκτωβρίου 2017, και μεταξύ των μερών αυτών και της Σερβίας από τις 29 Νοεμβρίου 2017.

               (3)Σύμφωνα με το άρθρο 24 παράγραφος 5 της ΣΚΜ, η Περιφερειακή Διοικούσα Επιτροπή πρέπει να αποφασίσει τον εσωτερικό της κανονισμό,

               (4)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στην Περιφερειακή Διοικούσα Επιτροπή, καθώς η απόφαση για τον εσωτερικό κανονισμό της Περιφερειακής Διοικούσας Επιτροπής θα είναι δεσμευτική για την Ένωση.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί εξ ονόματος της Ένωσης στη Περιφερειακή Διοικούσα Επιτροπή βασίζεται στο σχέδιο απόφασης της Περιφερειακής Διοικούσας Επιτροπής που επισυνάπτεται στην παρούσα απόφαση.

               Οι εκπρόσωποι της Ένωσης στην Περιφερειακή Διοικούσα Επιτροπή μπορούν να συμφωνήσουν σε ελάσσονες αλλαγές στο σχέδιο απόφασης χωρίς περαιτέρω απόφαση του Συμβουλίου.

               Άρθρο 2

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 278 της 27.10.2017, σ. 1.

                     (2)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.

                     (3)

                        Απόφαση (EE) 2017/1937 του Συμβουλίου, της 11ης Ιουλίου 2017, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της Συνθήκης για την ίδρυση Κοινότητας Μεταφορών (ΕΕ L 278 της 27.10.2017, σ. 1).

                     (4)
                  *
                        Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244 (1999) του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,29.5.2018
            COM(2018) 351 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην Περιφερειακή Διοικούσα Επιτροπή που έχει συσταθεί δυνάμει της Συνθήκης ίδρυσης Κοινότητας Μεταφορών

               [Το παρόν έγγραφο επισυνάπτεται στην απόφαση του Συμβουλίου]
                  ΑΠΟΦΑΣΗ αριθ. 2018/1 ΤΗΣ ΠΕΡΙΦΕΡΕΙΑΚΗΣ ΔΙΟΙΚΟΥΣΑΣ ΕΠΙΤΡΟΠΗΣ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

               D/2018/1/SC-TC της… 2018: Εσωτερικός κανονισμός της Περιφερειακής Διοικούσας Επιτροπής

               Η ΠΕΡΙΦΕΡΕΙΑΚΗ ΔΙΟΙΚΟΥΣΑ ΕΠΙΤΡΟΠΗ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

               Έχοντας υπόψη τη Συνθήκη ίδρυσης Κοινότητας Μεταφορών, και ιδίως το άρθρο 24 παράγραφος 5,

               ΑΠΟΦΑΣΙΖΕΙ:

               Άρθρο μόνο

               Εγκρίνεται ο εσωτερικός κανονισμός της Περιφερειακής Διοικούσας Επιτροπής, ο οποίος επισυνάπτεται στην παρούσα απόφαση.

               ...., ... 2018.

               Για την Περιφερειακή Διοικούσα Επιτροπή:

               .................................

               ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΠΕΡΙΦΕΡΕΙΑΚΗΣ ΔΙΟΙΚΟΥΣΑΣ ΕΠΙΤΡΟΠΗΣ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

               I.
                     ΓΕΝΙΚΑ

               1.
                     Ο παρών εσωτερικός κανονισμός καθορίζει τις εσωτερικές διαδικασίες λειτουργίας της Περιφερειακής Διοικούσας Επιτροπής ως θεσμικού οργάνου στο πλαίσιο της Συνθήκης ίδρυσης Κοινότητας Μεταφορών (εφεξής «η Συνθήκη») μεταξύ της Ευρωπαϊκής Ένωσης και των συμβαλλόμενων μερών της Νοτιοανατολικής Ευρώπης (Δημοκρατία της Αλβανίας, Βοσνία-Ερζεγοβίνη, πρώην Γιουγκοσλαβική Δημοκρατία της Μακεδονίας, Κοσσυφοπέδιο
                  1
               , Μαυροβούνιο και Δημοκρατία της Σερβίας).

               2.
                     Σε περίπτωση αντίφασης μεταξύ του παρόντος εσωτερικού κανονισμού και της Συνθήκης, εφαρμόζονται οι διατάξεις της Συνθήκης.

               II.
                     ΜΕΛΗ, ΠΑΡΑΤΗΡΗΤΕΣ ΚΑΙ ΑΛΛΟΙ ΣΥΜΜΕΤΕΧΟΝΤΕΣ

               1.
                     Τα μέλη της Περιφερειακής Διοικούσας Επιτροπής θα πρέπει, κατ’ αρχήν, να είναι ανώτεροι υπάλληλοι στα αντίστοιχα υπουργεία που είναι αρμόδια για τις μεταφορές.

               2.
                     Η πράξη διορισμού μέλους αποτελεί τεκμήριο ότι το μέλος έχει εντολή να εκφράζει τη θέση του αντίστοιχου συμβαλλόμενου μέρους κατά τρόπο δεσμευτικό για το εν λόγω συμβαλλόμενο μέρος.

               3.
                     Με την επιφύλαξη της θέσης των παρατηρητών σύμφωνα με το άρθρο 24 παράγραφος 2 δεύτερο εδάφιο της Συνθήκης, η Προεδρία και η Αντιπροεδρία, όπως αναφέρεται στο τμήμα III παράγραφος 2, δύνανται, ανάλογα με την περίπτωση, να συμφωνήσουν να προσκληθούν εκπρόσωποι άλλων κρατών, διεθνών οργανισμών ή άλλων φορέων, καθώς και εκπρόσωποι της κοινωνίας των πολιτών, για να συμμετάσχουν, σε ad hoc βάση, σε ειδικές συνεδριάσεις της Διοικούσας Επιτροπής ή ενός ή περισσότερων τμημάτων της.

               4.
                     Στις περιπτώσεις στις οποίες η Προεδρία και η Αντιπροεδρία συμφωνούν να προσκληθούν εκπρόσωποι άλλων κρατών, διεθνών οργανισμών ή άλλων φορέων, η Προεδρία ενημερώνει τα συμβαλλόμενα μέρη και τη Μόνιμη Γραμματεία της Κοινότητας Μεταφορών («η Γραμματεία») τουλάχιστον τρεις εβδομάδες πριν από τη συνεδρίαση. Τα συμβαλλόμενα μέρη και η Γραμματεία δύνανται να υποβάλουν τις απόψεις τους στην Προεδρία εντός πέντε εργάσιμων ημερών από την παραλαβή της εν λόγω γνωστοποίησης.

               III.
                     ΠΡΟΕΔΡΙΑ

               1.
                     Κάθε συμβαλλόμενο μέρος της Νοτιοανατολικής Ευρώπης ασκεί την Προεδρία της Διοικούσας Επιτροπής για ένα ημερολογιακό έτος και ακολουθούν τα επόμενα με αλφαβητική σειρά που καθορίζεται στο άρθρο 2 παράγραφος 1 στοιχείο β) της Συνθήκης. Το πρώτο συμβαλλόμενο μέρος της Νοτιοανατολικής Ευρώπης που αναλαμβάνει την Προεδρία είναι η Δημοκρατία της Αλβανίας.

               2.
                     Η Προεδρία ασκεί καθήκοντα προέδρου στις συνεδριάσεις της Διοικούσας Επιτροπής. Επικουρείται από έναν εκπρόσωπο της Ευρωπαϊκής Ένωσης, ο οποίος ασκεί την Αντιπροεδρία.

               3.
                     Σε περίπτωση που η Προεδρία δεν είναι σε θέση να εκτελέσει τα καθήκοντά της σε συγκεκριμένη συνεδρίαση, στην εν λόγω συνεδρίαση καθήκοντα προέδρου ασκεί ως Αντιπροεδρία ο εκπρόσωπος της Ευρωπαϊκής Ένωσης.

               IV.
                     ΠΡΟΕΤΟΙΜΑΣΙΑ ΤΩΝ ΣΥΝΕΔΡΙΑΣΕΩΝ

               1.
                     Οι συνεδριάσεις της Διοικούσας Επιτροπής πραγματοποιούνται στην έδρα της Γραμματείας. Ωστόσο, μετά από διαβουλεύσεις με την Αντιπροεδρία και τη Γραμματεία και λαμβάνοντας υπόψη τις σχετικές οικονομικές, διοικητικές και οργανωτικές πτυχές, η Προεδρία μπορεί να αποφασίσει η συνεδρίαση της Διοικούσας Επιτροπής να πραγματοποιηθεί σε άλλον τόπο. Εκτός από δεόντως αιτιολογημένες περιπτώσεις, η εν λόγω απόφαση λαμβάνεται τουλάχιστον δύο μήνες πριν από τη σχετική συνεδρίαση.

               2.
                     Η συνεισφορά της Γραμματείας στις οργανωτικές δαπάνες των συνεδριάσεων εκτός της έδρας της Γραμματείας υπόκειται στους εσωτερικούς κανόνες του προϋπολογισμού της.

               3.
                     Οι ημερομηνίες των συνεδριάσεων συμφωνούνται από την Προεδρία, την Αντιπροεδρία και τη Γραμματεία. Κατ’ αρχήν, οι ημερομηνίες αποφασίζονται τουλάχιστον δύο μήνες πριν από τη σχετική συνεδρίαση.

               4.
                     Η Προεδρία και η Αντιπροεδρία συμφωνούν επί του σχεδίου ημερήσιας διάταξης. Το σχέδιο ημερήσιας διάταξης και όλα τα σχετικά έγγραφα διανέμονται στα μέλη και στους παρατηρητές τουλάχιστον έξι εβδομάδες πριν από τη σχετική συνεδρίαση. Τα μέλη δύνανται να υποβάλουν παρατηρήσεις και να προτείνουν την προσθήκη νέων σημείων. Υλικό που ενδιαφέρει άλλα κράτη, διεθνείς οργανώσεις ή άλλους φορείς που προσκαλούνται σύμφωνα με το τμήμα II παράγραφος 3 διανέμεται επίσης σε αυτούς.

               5.
                     Η Γραμματεία είναι υπεύθυνη για την προετοιμασία των συνεδριάσεων. Η Γραμματεία ενημερώνει τακτικά και κατόπιν αιτήματος την Προεδρία και την Αντιπροεδρία σχετικά με την προπαρασκευαστική διαδικασία, ικανοποιεί τα αιτήματά τους και ακολουθεί την καθοδήγησή τους στο εν λόγω θέμα.

               V.
                     ΣΥΝΕΔΡΙΑΣΕΙΣ ΤΗΣ ΔΙΟΙΚΟΥΣΑΣ ΕΠΙΤΡΟΠΗΣ — ΔΙΑΔΙΚΑΣΤΙΚΟΙ ΚΑΝΟΝΕΣ

               1.
                     Οι συνεδριάσεις της Διοικούσας Επιτροπής δεν είναι δημόσιες, εκτός εάν αποφασίσει διαφορετικά το Συμβούλιο Υπουργών.

               2.
                     Κάθε μέλος της Διοικούσας Επιτροπής, παρατηρητής ή άλλος συμμετέχων στη συνεδρίαση δύναται να συνοδεύεται από υπαλλήλους που τον επικουρούν. Τα ονόματα και η ιδιότητα των υπαλλήλων αυτών κοινοποιούνται εκ των προτέρων στη Γραμματεία. Κατ’ αρχήν, οι εν λόγω υπάλληλοι δεν πρέπει να είναι περισσότεροι από τρεις για κάθε μέλος και περισσότεροι από δύο για κάθε άλλο παρατηρητή στη συνεδρίαση. Ωστόσο, η Προεδρία δύναται να παρέχει περαιτέρω υποδείξεις σχετικά με τον ανώτατο αριθμό εκπροσώπων ανά αντιπροσωπία.

               3.
                     Η Διοικούσα Επιτροπή θεωρείται ότι έχει την απαιτούμενη απαρτία μόνον εφόσον εκπροσωπούνται τέσσερα συμβαλλόμενα μέρη της Νοτιοανατολικής Ευρώπης και η Ευρωπαϊκή Ένωση.

               4.
                     Αποχή μέλους δεν εμποδίζει τη Διοικούσα Επιτροπή να αναλάβει δράση, υπό τον όρο ότι υπάρχει απαρτία σύμφωνα με την παράγραφο 3 του παρόντος τμήματος.

               5.
                     Η ημερήσια διάταξη της συνεδρίασης εγκρίνεται κατά την έναρξή της. Σε επείγουσες περιστάσεις, νέα σημεία επιτρέπεται να συμπεριληφθούν κατά τη διάρκεια της συνεδρίασης εφόσον συμφωνήσει η Προεδρία και η Αντιπροεδρία.

               6.
                     Οι παρατηρητές δύνανται να συμμετέχουν στις συζητήσεις και να προβαίνουν σε δηλώσεις εφόσον τους επιτραπεί ή έχουν κληθεί από την Προεδρία. 7.
                     Οι εκπρόσωποι από άλλα κράτη, διεθνείς οργανισμούς ή άλλους φορείς που προσκαλούνται σύμφωνα με το τμήμα II παράγραφος 3 μπορούν να συμμετέχουν στις συζητήσεις μετά από έγκριση ή όταν έχουν προσκληθεί από την Προεδρία, αλλά δεν λαμβάνουν μέρος στη Διοικούσα Επιτροπή για την ανάληψη δράσης οποιουδήποτε είδους.

               8.
                     Τα συμπεράσματα κάθε συνεδρίασης συντάσσονται με τη βοήθεια της Γραμματείας.

               9.
                     Τα συμπεράσματα καταγράφουν όλα τα μέτρα που εγκρίθηκαν κατά τη συνεδρίαση, καθώς και τις θέσεις των μελών και κάθε δήλωση των παρατηρητών όσον αφορά δράσεις που προτάθηκαν από τη Διοικούσα Επιτροπή.

               10.
                     Τα συμπεράσματα υπογράφονται από την Προεδρία και διανέμονται στα μέλη και στους παρατηρητές. Σε περίπτωση που δεν είναι δυνατή η εκπόνηση του σχεδίου συμπερασμάτων κατά το πέρας της σχετικής συνεδρίασης, η Προεδρία εξασφαλίζει την εκπόνηση και διανομή των συμπερασμάτων εντός επτά ημερολογιακών ημερών από τη συνεδρίαση. Οιοδήποτε μέλος δύναται να ζητήσει διορθώσεις εντός επτά ημερολογιακών ημερών από την παραλαβή του σχεδίου συμπερασμάτων. Η Προεδρία εξασφαλίζει τη διανομή του τελικού κειμένου εντός επτά ημερών από τη λήξη της προθεσμίας υποβολής παρατηρήσεων.

               11.
                     Τα συμπεράσματα των συνεδριάσεων δεν επιτρέπεται κατά κανέναν τρόπο να περιορίζουν το πεδίο εφαρμογής ή τα αποτελέσματα των νομικών πράξεων ή της Συνθήκης. Δεν λαμβάνεται καμία απόφαση ή συμπέρασμα που αντιτίθεται σε δεσμευτικές νομικές διατάξεις. Τα συμπεράσματα των συνεδριάσεων δεν αποτελούν μέρος των νομικών πράξεων, ούτε έχουν κανονιστική ισχύ.

               VI.
                     ΜΟΡΦΕΣ ΔΡΑΣΗΣ ΚΑΙ ΔΙΑΔΙΚΑΣΙΑ ΠΟΥ ΠΡΕΠΕΙ ΝΑ ΑΚΟΛΟΥΘΕΙ Η ΔΙΟΙΚΟΥΣΑ ΕΠΙΤΡΟΠΗ

               Γενικά

               1.
                     Η Διοικούσα Επιτροπή ενεργεί εκδίδοντας, ανάλογα με την περίπτωση, συστάσεις και αποφάσεις (που αναφέρονται από κοινού ως «μέτρα»).

               Η έκδοση κανόνων που στοχεύουν να διασφαλίσουν τη λειτουργία της Διοικούσας Επιτροπής θεωρούνται έκδοση απόφασης.

               2.
                     Μόλις ένα μέτρο έχει εκδοθεί ή τροποποιηθεί, υπογράφεται τάχιστα από την Προεδρία και κατόπιν διαβιβάζεται από τη Γραμματεία σε όλα τα συμβαλλόμενα μέρη.

               3.
                     Τα μέτρα τίθενται σε ισχύ από την ημέρα της έγκρισής τους, εκτός αν ορίζουν διαφορετικά.

               4.
                     Η έγκριση ή η τροποποίηση των μέτρων γίνεται με την ίδια διαδικασία, εκτός εάν προβλέπεται διαφορετικά στον παρόντα εσωτερικό κανονισμό.

               5.
                     Κάθε αίτημα για την έγκριση ή την τροποποίηση μέτρου από μέλος ή τη Γραμματεία υποβάλλεται γραπτώς τουλάχιστον 30 ημερολογιακές ημέρες πριν από τη συνεδρίαση της Διοικούσας Επιτροπής κατά την οποία θα συζητηθεί.

               6.
                     Το αίτημα αποστέλλεται στην Προεδρία με αντίγραφο σε όλα τα μέλη και τη Γραμματεία. Συνοδεύεται από τις σχετικές επεξηγηματικές σημειώσεις.

               7.
                     Σε δεόντως αιτιολογημένες περιπτώσεις, επιτρέπεται να εγκριθούν ή να τροποποιηθούν μέτρα χωρίς χρήση των εντύπων και τήρηση των διαδικασιών που καθορίζονται στις παραγράφους 4 έως 6 του παρόντος τμήματος.

               Έγκριση μέτρων δι’ αλληλογραφίας

               8.
                     Η Διοικούσα Επιτροπή δύναται, στα μεσοδιαστήματα μεταξύ των συνεδριάσεών της, να εγκρίνει ή να τροποποιήσει μέτρα δι’ αλληλογραφίας. Η Προεδρία, μετά από αίτημα μέλους ή της Γραμματείας για τη λήψη μέτρου δι’ αλληλογραφίας, ή με δική της πρωτοβουλία αποφασίζει, κατόπιν διαβούλευσης και συμφωνίας με την Αντιπροεδρία, κατά πόσον το θέμα δικαιολογεί τη δι’ αλληλογραφίας διαδικασία.

               9.
                     Στις περιπτώσεις στις οποίες η Προεδρία αποφασίσει να ακολουθηθεί δι’ αλληλογραφίας διαδικασία, αναθέτει στη Γραμματεία να αποστείλει στα μέλη το αίτημα μαζί με τις πληροφορίες τις οποίες η Προεδρία, κατόπιν διαβούλευσης και συμφωνίας με την Αντιπροεδρία, κρίνει αναγκαίες. Η Προεδρία, κατόπιν διαβούλευσης και συμφωνίας με την Αντιπροεδρία, προσδιορίζει επίσης κατά πόσον και, εάν ναι, υπό ποιες προϋποθέσεις, τα μέλη δύνανται να τροποποιήσουν το αίτημα.

               10.
                     Η Προεδρία, κατόπιν διαβούλευσης και συμφωνίας με την Αντιπροεδρία, καθορίζει την καταληκτική ημερομηνία και ώρα παραλαβής των απαντήσεων, η οποία σε καμία περίπτωση δεν μπορεί να είναι συντομότερη των 10 ημερολογιακών ημερών από την ημερομηνία διαβίβασης των πληροφοριών που αναφέρονται στην παράγραφο 9 του παρόντος τμήματος. Σε εξαιρετικές περιπτώσεις, κατόπιν αιτήματος ή με δική της πρωτοβουλία, η Προεδρία δύναται, κατόπιν διαβούλευσης και συμφωνίας με την Αντιπροεδρία, να παρατείνει την προθεσμία παραλαβής των απαντήσεων. Κάθε μέλος που δεν έχει απαντήσει εγγράφως, μεταξύ άλλων και μέσω ηλεκτρονικού ταχυδρομείου, εντός της προβλεπόμενης προθεσμίας θεωρείται ότι απέχει.

               11.
                     Η Διοικούσα Επιτροπή αποφασίζει με ομοφωνία. Ομοφωνία θεωρείται ότι επιτυγχάνεται όταν τουλάχιστον τέσσερα συμβαλλόμενα μέρη της Νοτιοανατολικής Ευρώπης και η Ευρωπαϊκή Ένωση τάσσονται υπέρ του σχετικού μέτρου και κανένα συμβαλλόμενο μέρος δεν αντιτάσσεται σε αυτό.

               VII.
                     ΑΠΟΚΑΛΥΨΗ ΠΛΗΡΟΦΟΡΙΩΝ

               1.
                     Τα οριστικοποιημένα έγγραφα των συνεδριάσεων (ημερήσια διάταξη, συμπεράσματα κ.λπ.) δημοσιεύονται στον ιστότοπο της Γραμματείας, εκτός εάν αποφασιστεί διαφορετικά.

               2.
                     Το δικαίωμα πρόσβασης στα έγγραφα της Διοικούσας Επιτροπής καθορίζεται σύμφωνα με το άρθρο 38 παράγραφοι 2 και 3 της Συνθήκης.

               VIII.
                     ΤΕΛΙΚΕΣ ΔΙΑΤΑΞΕΙΣ

               1.
                     Παρατηρητές και εκπρόσωποι άλλων κρατών, διεθνών οργανισμών ή άλλων φορέων που προσκαλούνται σύμφωνα με το τμήμα II παράγραφος 3, τηρούν τις απαιτήσεις εμπιστευτικότητας που ισχύουν για τα μέλη της Διοικούσας Επιτροπής. Οι απαιτήσεις αυτές ισχύουν και για τα συμπεράσματα της σχετικής συνεδρίασης.

               2.
                     Οι εκπρόσωποι άλλων κρατών, διεθνών οργανισμών ή άλλων φορέων που έχουν προσκληθεί σύμφωνα με το τμήμα II παράγραφος 3, πριν συμμετάσχουν στις σχετικές συζητήσεις, οφείλουν να υπογράψουν δήλωση εμπιστευτικότητας. Η εν λόγω δήλωση εμπιστευτικότητας περιλαμβάνει δέσμευση για την τήρηση των κανόνων εμπιστευτικότητας που αναφέρονται στην παράγραφο 1 του παρόντος τμήματος. Τα εν λόγω πρόσωπα αποκλείονται από τις συζητήσεις αυτές σε περίπτωση που αρνηθούν να υπογράψουν τη δήλωση.

               3.
                     Όλες οι πράξεις της Διοικούσας Επιτροπής υπογράφονται από την Προεδρία.

               4.
                     Κάθε τροποποίηση του παρόντος εσωτερικού κανονισμού εγκρίνεται με απόφαση της Διοικούσας Επιτροπής.

               5.
                     Αν για την εφαρμογή του παρόντος εσωτερικού κανονισμού σε συγκεκριμένη κατάσταση ανακύψει δυσκολία ερμηνείας, η Προεδρία, κατόπιν διαβούλευσης και συμφωνίας με την Αντιπροεδρία, παρέχει συμβουλές για την επίλυση του προβλήματος.

               6.
                     Ένα έτος μετά την έναρξη ισχύος του παρόντος εσωτερικού κανονισμού, με βάση την πρακτική πείρα από την εφαρμογή του, η Γραμματεία δύναται να προτείνει τροποποιήσεις του παρόντος εσωτερικού κανονισμού, εφόσον το κρίνει χρήσιμο ή αναγκαίο. Σε περίπτωση που μέλος της Διοικούσας Επιτροπής επιθυμήσει να προτείνει τέτοια τροποποίηση, διαβουλεύεται πρώτα με τη Γραμματεία.

               Ο παρών εσωτερικός κανονισμός τίθεται σε ισχύ την ημέρα της έγκρισής του από τη Διοικούσα Επιτροπή.

                     (1)

                        Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244 (1999) του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.7.2018
            COM(2018) 528 final
            2018/0278(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτούνται η Αυστρία και η Ρουμανία να αποδεχθούν, προς το συμφέρον της Ευρωπαϊκής Ένωσης, την προσχώρηση της Ονδούρας στη σύμβαση της Χάγης του 1980 για τα αστικά θέματα της διεθνούς απαγωγής παιδιών

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

                  Σκοπός της σύμβασης της Χάγης, της 25ης Οκτωβρίου 1980, για τα αστικά θέματα της διεθνούς απαγωγής παιδιών (η «σύμβαση του 1980»), η οποία μέχρι σήμερα έχει κυρωθεί από 98 χώρες, μεταξύ των οποίων όλα τα κράτη μέλη της ΕΕ, είναι η επαναφορά των πραγμάτων στην προτέρα κατάσταση με την άμεση επιστροφή των παιδιών που μετακινήθηκαν ή κατακρατήθηκαν παράνομα, μέσω συστήματος συνεργασίας μεταξύ των κεντρικών αρχών τις οποίες έχουν ορίσει τα συμβαλλόμενα μέρη της σύμβασης.

                  Δεδομένου ότι η πρόληψη της απαγωγής παιδιών αποτελεί ουσιώδες μέρος της πολιτικής της ΕΕ για την προώθηση των δικαιωμάτων του παιδιού, η Ευρωπαϊκή Ένωση δραστηριοποιείται σε διεθνές επίπεδο για τη βελτίωση της εφαρμογής της σύμβασης του 1980 και παροτρύνει τρίτες χώρες να προσχωρήσουν σʼ αυτή.

                  Η Ονδούρα κατέθεσε το έγγραφο προσχώρησής της στη σύμβαση του 1980 στις 20 Δεκεμβρίου 1993. Η σύμβαση τέθηκε σε ισχύ στην Ονδούρα την 1η Μαρτίου 1994.

                  Η σύμβαση του 1980 ισχύει ήδη μεταξύ της Ονδούρας και 25 κρατών μελών της ΕΕ. Μόνο η Αυστρία, η Δανία και η Ρουμανία δεν έχουν αποδεχθεί ακόμη την προσχώρηση της Ονδούρας στη σύμβαση.

                  Το άρθρο 38 τέταρτο εδάφιο της σύμβασης του 1980 ορίζει ότι η σύμβαση ισχύει μεταξύ του προσχωρούντος κράτους και των συμβαλλόμενων κρατών που δηλώνουν ότι αποδέχονται αυτή την προσχώρηση.

                  Η ύπαρξη αποκλειστικής αρμοδιότητας της ΕΕ όσον αφορά την αποδοχή της προσχώρησης τρίτου κράτους στη σύμβαση του 1980 επιβεβαιώθηκε από το Δικαστήριο της Ευρωπαϊκής Ένωσης, του οποίου η γνώμη ζητήθηκε με πρωτοβουλία της Επιτροπής.

                  Στις 14 Οκτωβρίου 2014, το Δικαστήριο της Ευρωπαϊκής Ένωσης, με τη γνωμοδότηση 1/13, έκρινε ότι «η αποδοχή της προσχωρήσεως τρίτου κράτους στη Σύμβαση για τα αστικά θέματα της διεθνούς απαγωγής παιδιών, η οποία συνάφθηκε στη Χάγη στις 25 Οκτωβρίου 1980, εμπίπτει στην αποκλειστική αρμοδιότητα της Ευρωπαϊκής Ένωσης».

                  Το Δικαστήριο επέμεινε στην ανάγκη ομοιομορφίας στον τομέα αυτόν σε επίπεδο ΕΕ, ώστε να αποφευχθεί το ενδεχόμενο μεταβλητής γεωμετρίας μεταξύ των κρατών μελών.

                  Δεδομένου ότι το ζήτημα της διεθνούς απαγωγής παιδιών εμπίπτει στην αποκλειστική εξωτερική αρμοδιότητα της Ευρωπαϊκής Ένωσης, η απόφαση σχετικά με το αν θα γίνει αποδεκτή η προσχώρηση της Ονδούρας πρέπει να ληφθεί σε επίπεδο ΕΕ, με απόφαση του Συμβουλίου. Η Αυστρία και η Ρουμανία θα πρέπει, συνεπώς, να προβούν σε δήλωση αποδοχής σχετικά με την προσχώρηση της Ονδούρας προς το συμφέρον της Ευρωπαϊκής Ένωσης.

                  Η αποδοχή εκ μέρους της Αυστρίας και της Ρουμανίας θα καταστήσει τη σύμβαση του 1980 εφαρμοστέα μεταξύ της Ονδούρας και όλων των κρατών μελών της ΕΕ εκτός της Δανίας.

               •Συνέπεια με τις ισχύουσες διατάξεις στον τομέα πολιτικής

                  Όσον αφορά την απαγωγή παιδιών από γονείς, η σύμβαση της Χάγης του 1980 είναι η διεθνής νομοθετική πράξη που αντιστοιχεί στον κανονισμό αριθ. 2201/2003 του Συμβουλίου (που είναι γνωστός ως κανονισμός «Βρυξέλλες IIα»), ο οποίος αποτελεί τον ακρογωνιαίο λίθο της ενωσιακής δικαστικής συνεργασίας στις γαμικές διαφορές και τις διαφορές γονικής μέριμνας.

                  Ένας από τους βασικούς στόχους του κανονισμού είναι η αποτροπή της απαγωγής παιδιών μεταξύ κρατών μελών μέσω της θέσπισης διαδικασιών για τη διασφάλιση της ταχείας επιστροφής του παιδιού στο κράτος μέλος της συνήθους διαμονής του. Για τον σκοπό αυτό, ο κανονισμός «Βρυξέλλες IIα» ενσωματώνει στο άρθρο 11 τη διαδικασία που προβλέπεται στη σύμβαση της Χάγης του 1980 και τη συμπληρώνει, αποσαφηνίζοντας ορισμένες πτυχές της, ιδίως την ακρόαση του παιδιού, την προθεσμία για την έκδοση απόφασης μετά την κατάθεση της αίτησης επιστροφής και τους λόγους για τη μη επιστροφή του παιδιού. Θεσπίζει επίσης διατάξεις που διέπουν την περίπτωση αντικρουόμενων αποφάσεων επιστροφής και μη επιστροφής οι οποίες έχουν εκδοθεί σε διαφορετικά κράτη μέλη.

                  Σε διεθνές επίπεδο, η Ευρωπαϊκή Ένωση υποστηρίζει την προσχώρηση τρίτων χωρών στη σύμβαση του 1980, με σκοπό τα κράτη μέλη της να βασίζονται σε ένα κοινό νομικό πλαίσιο για την αντιμετώπιση των διεθνών απαγωγών παιδιών.

                  Μεταξύ Ιουνίου 2015 και Δεκεμβρίου 2017 εκδόθηκαν 14 αποφάσεις του Συμβουλίου για την αποδοχή της προσχώρησης 20 τρίτων χωρών (Μαρόκο, Σιγκαπούρη, Ρωσική Ομοσπονδία, Αλβανία, Ανδόρα, Σεϋχέλλες, Αρμενία, Δημοκρατία της Κορέας, Καζακστάν, Περού, Γεωργία, Νότια Αφρική, Χιλή, Ισλανδία, Μπαχάμες, Παναμάς, Ουρουγουάη, Κολομβία, Ελ Σαλβαδόρ και Άγιος Μαρίνος) στη σύμβαση της Χάγης του 1980 για τη διεθνή απαγωγή παιδιών
                     1
                  .

               •Συνεκτικότητα με άλλες πολιτικές της Ένωσης

                  Η παρούσα πρόταση συνδέεται προφανώς με τον γενικό στόχο που κατοχυρώνεται στο άρθρο 3 της Συνθήκης για την Ευρωπαϊκή Ένωση για την προστασία των δικαιωμάτων του παιδιού. Το σύστημα της σύμβασης της Χάγης του 1980 αποσκοπεί στην προστασία των παιδιών από τις επιβλαβείς επιπτώσεις της απαγωγής από γονείς και στη διασφάλιση της δυνατότητας του παιδιού να διατηρεί επαφή και με τους δύο γονείς του, για παράδειγμα με την εξασφάλιση της αποτελεσματικής άσκησης του δικαιώματος επικοινωνίας.

                  Αξίζει να αναφερθεί επίσης ο σύνδεσμος με την προώθηση της χρήσης της διαμεσολάβησης για την επίλυση διασυνοριακών οικογενειακών διαφορών. Η οδηγία για ορισμένα θέματα διαμεσολάβησης σε αστικές και εμπορικές υποθέσεις
                     2
                   εφαρμόζεται επίσης στο οικογενειακό δίκαιο εντός του κοινού ευρωπαϊκού δικαστικού χώρου. Ομοίως, η σύμβαση της Χάγης του 1980 ενθαρρύνει τον φιλικό διακανονισμό των οικογενειακών διαφορών. Ένας από τους οδηγούς ορθής πρακτικής στο πλαίσιο της σύμβασης της Χάγης του 1980 που δημοσιεύθηκε από τη Συνδιάσκεψη της Χάγης για το ιδιωτικό διεθνές δίκαιο είναι αφιερωμένος στη χρήση της διαμεσολάβησης για την επίλυση των διεθνών οικογενειακών διαφορών οι οποίες αφορούν παιδιά και εμπίπτουν στο πεδίο εφαρμογής της σύμβασης. Με πρωτοβουλία της Ευρωπαϊκής Επιτροπής, ο εν λόγω οδηγός μεταφράστηκε σε όλες τις γλώσσες της ΕΕ πέραν των αγγλικών και των γαλλικών, καθώς και στα αραβικά, ώστε να υποστηριχθεί ο διάλογος με τα κράτη τα οποία δεν έχουν ακόμη κυρώσει τη σύμβαση και να προωθηθεί η εύρεση συγκεκριμένων τρόπων για την αντιμετώπιση των προβλημάτων που προκύπτουν στο πλαίσιο της διεθνούς απαγωγής παιδιών με χώρες που δεν έχουν κυρώσει τη σύμβαση
                     3
                  .

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Δεδομένου ότι η απόφαση αφορά διεθνή συμφωνία, η εφαρμοστέα νομική βάση είναι το άρθρο 218 της Συνθήκης για τη λειτουργία της Ευρωπαϊκής Ένωσης σε συνδυασμό με το άρθρο 81 παράγραφος 3. Το Συμβούλιο αποφασίζει ομόφωνα, έπειτα από διαβούλευση με το Ευρωπαϊκό Κοινοβούλιο.

                  Το Ηνωμένο Βασίλειο και η Ιρλανδία δεσμεύονται από τον κανονισμό (ΕΚ) αριθ. 2201/2003 και, συνεπώς, συμμετέχουν στην έκδοση και την εφαρμογή της παρούσας απόφασης.

                  Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               •Αναλογικότητα

                  Η παρούσα πρόταση έχει συνταχθεί κατά το πρότυπο των ήδη υφιστάμενων αποφάσεων του Συμβουλίου με το ίδιο αντικείμενο και δεν βαίνει πέραν αυτού που είναι αναγκαίο για την επίτευξη του στόχου μιας συνεκτικής δράσης της ΕΕ στο θέμα της διεθνούς απαγωγής παιδιών μέσω της διασφάλισης της αποδοχής από την Αυστρία και τη Ρουμανία της προσχώρησης της Ονδούρας στη σύμβαση της Χάγης του 1980 εντός δεδομένης προθεσμίας.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Διαβουλεύσεις με τα ενδιαφερόμενα μέρη

                  Η Αυστρία και η Ρουμανία, κατόπιν διαβουλεύσεων με την Επιτροπή όσον αφορά την πρόθεσή τους να αποδεχθούν την προσχώρηση της Ονδούρας στη σύμβαση του 1980, εξέδωσαν ευνοϊκή γνώμη.

                  Από τις συζητήσεις κατά τη συνεδρίαση εμπειρογνωμόνων της 18ης Απριλίου 2018 προέκυψε ότι, επί του παρόντος, δεν υπάρχουν αντιρρήσεις από τα κράτη μέλη ως προς την αποδοχή εκ μέρους της Αυστρίας και της Ρουμανίας της προσχώρησης της Ονδούρας στη σύμβαση του 1980.

               •Συλλογή και χρήση εμπειρογνωσίας

                  Δεδομένου ότι η σύμβαση ισχύει ήδη μεταξύ της Ονδούρας και 25 κρατών μελών, η γνώμη της Επιτροπής και των εμπειρογνωμόνων των κρατών μελών ήταν ότι, σε τέτοιες περιπτώσεις, δεν χρειάζεται ειδική αξιολόγηση της κατάστασης της οικείας τρίτης χώρας.

               •Εκτίμηση επιπτώσεων

                  Όσον αφορά τις 14 αποφάσεις του Συμβουλίου που εκδόθηκαν ήδη μεταξύ 2015 και 2017 για την αποδοχή της προσχώρησης ορισμένων τρίτων χωρών στη σύμβαση της Χάγης του 1980, δεν διενεργήθηκε ειδική εκτίμηση επιπτώσεων, λόγω της φύσης της εν λόγω νομοθετικής πράξης. Σε κάθε περίπτωση, κρίθηκε περιττή η διενέργεια ειδικής αξιολόγησης της κατάστασης της Ονδούρας, λαμβανομένων υπόψη τόσο του γεγονότος ότι η σύμβαση ισχύει ήδη με 25 κράτη μέλη της ΕΕ όσο και της προθυμίας της Αυστρίας και της Ρουμανίας να αποδεχθούν την προσχώρηση της Ονδούρας.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η προτεινόμενη απόφαση δεν έχει δημοσιονομικές επιπτώσεις.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Δεδομένου ότι η πρόταση αφορά μόνο την εξουσιοδότηση της Αυστρίας και της Ρουμανίας να αποδεχθούν την προσχώρηση της Ονδούρας στη σύμβαση του 1980, η παρακολούθηση της εφαρμογής της περιορίζεται στην τήρηση από την Αυστρία και τη Ρουμανία της διατύπωσης της δήλωσης καθώς και του χρονοδιαγράμματος για την κατάθεσή της και τη γνωστοποίηση της κατάθεσής της στην Επιτροπή, όπως ορίζεται στην απόφαση του Συμβουλίου.

               2018/0278 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εξουσιοδοτούνται η Αυστρία και η Ρουμανία να αποδεχθούν, προς το συμφέρον της Ευρωπαϊκής Ένωσης, την προσχώρηση της Ονδούρας στη σύμβαση της Χάγης του 1980 για τα αστικά θέματα της διεθνούς απαγωγής παιδιών

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 81 παράγραφος 3, σε συνδυασμό με το άρθρο 218 παράγραφος 6 στοιχείο β),

               Έχοντας υπόψη την πρόταση της Ευρωπαϊκής Επιτροπής,

               Έχοντας υπόψη τη γνώμη του Ευρωπαϊκού Κοινοβουλίου
                  4
               ,

               Εκτιμώντας τα ακόλουθα:

               (1)Η Ευρωπαϊκή Ένωση έχει θέσει ως έναν από τους στόχους της την προώθηση της προστασίας των δικαιωμάτων του παιδιού, όπως ορίζεται στο άρθρο 3 της Συνθήκης για την Ευρωπαϊκή Ένωση. Τα μέτρα για την προστασία των παιδιών από την παράνομη μετακίνηση ή κατακράτηση αποτελούν ουσιώδες μέρος της εν λόγω πολιτικής.

               (2)Το Συμβούλιο εξέδωσε τον κανονισμό (ΕΚ) αριθ. 2201/2003 (κανονισμός «Βρυξέλλες IIα»)
                  5
               , ο οποίος αποσκοπεί στην προστασία των παιδιών από τις επιβλαβείς συνέπειες της παράνομης μετακίνησης ή κατακράτησης και στη θέσπιση διαδικασιών που αποβλέπουν στη διασφάλιση της άμεσης επιστροφής των παιδιών στο κράτος της συνήθους διαμονής τους, καθώς και στην εξασφάλιση της προστασίας του δικαιώματος προσωπικής επικοινωνίας και του δικαιώματος επιμέλειας.

               (3)Ο κανονισμός «Βρυξέλλες IIα» συμπληρώνει και ενισχύει τη σύμβαση της Χάγης, της 25ης Οκτωβρίου 1980, για τα αστικά θέματα της διεθνούς απαγωγής παιδιών (η «σύμβαση της Χάγης του 1980»), η οποία θεσπίζει, σε διεθνές επίπεδο, σύστημα υποχρεώσεων και συνεργασίας μεταξύ των συμβαλλόμενων κρατών και μεταξύ των κεντρικών αρχών με σκοπό την εξασφάλιση της άμεσης επιστροφής των παιδιών που μετακινήθηκαν ή κατακρατούνται παράνομα.

               (4)Όλα τα κράτη μέλη της Ένωσης είναι συμβαλλόμενα μέρη στη σύμβαση της Χάγης του 1980.

               (5)Η Ένωση παροτρύνει τις τρίτες χώρες να προσχωρήσουν στη σύμβαση της Χάγης του 1980 και υποστηρίζει την ορθή εφαρμογή της σύμβασης της Χάγης του 1980 συμμετέχοντας, από κοινού με τα κράτη μέλη της, μεταξύ άλλων, στις ειδικές επιτροπές που οργανώνονται σε τακτική βάση από τη Συνδιάσκεψη της Χάγης για το ιδιωτικό διεθνές δίκαιο.

               (6)Ένα κοινό νομικό πλαίσιο που εφαρμόζεται μεταξύ των κρατών μελών της Ένωσης και τρίτων χωρών μπορεί να αποτελεί την καλύτερη λύση σε ευαίσθητες υποθέσεις διεθνούς απαγωγής παιδιών.

               (7)Η σύμβαση της Χάγης του 1980 ορίζει ότι ισχύει μεταξύ του προσχωρούντος κράτους και των συμβαλλόμενων κρατών τα οποία δηλώνουν ότι αποδέχονται την προσχώρηση.

               (8)Η σύμβαση της Χάγης του 1980 δεν επιτρέπει σε οργανισμούς περιφερειακής οικονομικής ολοκλήρωσης όπως η Ένωση να καταστούν συμβαλλόμενα μέρη της. Ως εκ τούτου, η Ένωση δεν μπορεί να προσχωρήσει στη σύμβαση, ούτε να καταθέσει δήλωση αποδοχής προσχωρούντος κράτους.

               (9)Σύμφωνα με τη γνωμοδότηση 1/13 του Δικαστηρίου της Ευρωπαϊκής Ένωσης, οι δηλώσεις αποδοχής βάσει της σύμβασης της Χάγης του 1980 εμπίπτουν στην αποκλειστική εξωτερική αρμοδιότητα της Ευρωπαϊκής Ένωσης.

               (10)Η Ονδούρα κατέθεσε το έγγραφο προσχώρησής της στη σύμβαση της Χάγης του 1980 στις 20 Δεκεμβρίου 1993. Η σύμβαση τέθηκε σε ισχύ για την Ονδούρα την 1η Μαρτίου 1994.

               (11)Όλα τα κράτη μέλη, πλην της Αυστρίας, της Δανίας και της Ρουμανίας, έχουν ήδη αποδεχθεί την προσχώρηση της Ονδούρας στη σύμβαση της Χάγης του 1980. Η Ονδούρα έχει αποδεχθεί την προσχώρηση της Βουλγαρίας, της Κύπρου, της Εσθονίας, της Λετονίας, της Λιθουανίας, της Μάλτας και της Σλοβενίας στη σύμβαση της Χάγης του 1980. Αξιολόγηση της κατάστασης στην Ονδούρα οδήγησε στο συμπέρασμα ότι η Αυστρία και η Ρουμανία είναι σε θέση να αποδεχθούν, προς το συμφέρον της Ένωσης, την προσχώρηση της Ονδούρας υπό τους όρους της σύμβασης της Χάγης του 1980.

               (12)Η Αυστρία και η Ρουμανία θα πρέπει, συνεπώς, να εξουσιοδοτηθούν να καταθέσουν τις δηλώσεις αποδοχής τους όσον αφορά την προσχώρηση της Ονδούρας στη σύμβαση της Χάγης του 1980 προς το συμφέρον της Ένωσης σύμφωνα με τους όρους της παρούσας απόφασης. Τα υπόλοιπα κράτη μέλη της Ένωσης που έχουν ήδη αποδεχθεί την προσχώρηση της Ονδούρας στη σύμβαση της Χάγης του 1980 δεν θα πρέπει να καταθέσουν νέες δηλώσεις αποδοχής, δεδομένου ότι οι υφιστάμενες δηλώσεις εξακολουθούν να ισχύουν βάσει του δημοσίου διεθνούς δικαίου.

               (13)Το Ηνωμένο Βασίλειο και η Ιρλανδία δεσμεύονται από τον κανονισμό «Βρυξέλλες IΙα» και συμμετέχουν, ως εκ τούτου, στην έκδοση και στην εφαρμογή της παρούσας απόφασης.

               (14)Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               1.
                     Η Αυστρία και η Ρουμανία εξουσιοδοτούνται να αποδεχθούν την προσχώρηση της Ονδούρας στη σύμβαση της Χάγης, της 25ης Οκτωβρίου 1980, για τα αστικά θέματα της διεθνούς απαγωγής παιδιών (η «σύμβαση της Χάγης του 1980»), προς το συμφέρον της Ένωσης.

               2.
                     Η Αυστρία και η Ρουμανία καταθέτουν, το αργότερο ... [δώδεκα μήνες μετά την ημερομηνία έκδοσης της παρούσας απόφασης], δήλωση αποδοχής της προσχώρησης της Ονδούρας στη σύμβαση της Χάγης του 1980 προς το συμφέρον της Ένωσης, με το ακόλουθο κείμενο:

               «Η [πλήρης ονομασία του ΚΡΑΤΟΥΣ ΜΕΛΟΥΣ] δηλώνει ότι αποδέχεται την προσχώρηση της Ονδούρας στη σύμβαση της Χάγης, της 25ης Οκτωβρίου 1980, για τα αστικά θέματα της διεθνούς απαγωγής παιδιών σύμφωνα με την απόφαση (ΕΕ) 2018/… του Συμβουλίου».

               3.
                     Η Αυστρία και η Ρουμανία ενημερώνουν το Συμβούλιο και την Επιτροπή για την κατάθεση των δηλώσεων αποδοχής τους της προσχώρησης της Ονδούρας στη σύμβαση της Χάγης του 1980 και ανακοινώνουν στην Επιτροπή το κείμενο των εν λόγω δηλώσεων εντός διμήνου από την κατάθεσή τους.

               Άρθρο 2

               Η παρούσα απόφαση παράγει αποτελέσματα από την ημέρα της κοινοποίησής της.

               Άρθρο 3

               Η παρούσα απόφαση απευθύνεται στην Αυστρία και τη Ρουμανία.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Το Συμβούλιο έχει εκδώσει ήδη 14 αποφάσεις, με τις οποίες εξουσιοδοτεί τα κράτη μέλη να αποδεχθούν την προσχώρηση στη σύμβαση του 1980 της Ανδόρας [απόφαση (ΕΕ) 2015/1023 του Συμβουλίου, που εκδόθηκε στις 15 Ιουνίου 2015]· των Σεϋχελλών [απόφαση (ΕΕ) 2015/2354 του Συμβουλίου, που εκδόθηκε στις 10 Δεκεμβρίου 2015]· της Ρωσίας [απόφαση (ΕΕ) 2015/2355 του Συμβουλίου, που εκδόθηκε στις 10 Δεκεμβρίου 2015]· της Αλβανίας [απόφαση (ΕΕ) 2015/2356 του Συμβουλίου, που εκδόθηκε στις 10 Δεκεμβρίου 2015]· της Σινγκαπούρης [απόφαση (ΕΕ) 2015/1024 του Συμβουλίου, που εκδόθηκε στις 15 Ιουνίου 2015]· του Μαρόκου [απόφαση (ΕΕ) 2015/2357 του Συμβουλίου, που εκδόθηκε στις 10 Δεκεμβρίου 2015]· της Αρμενίας [απόφαση (ΕΕ) 2015/2358 του Συμβουλίου, που εκδόθηκε στις 10 Δεκεμβρίου 2015]· της Δημοκρατίας της Κορέας [απόφαση (ΕΕ) 2016/2313 του Συμβουλίου, που εκδόθηκε στις 8 Δεκεμβρίου 2016]· του Καζακστάν [απόφαση (ΕΕ) 2016/2311 του Συμβουλίου, που εκδόθηκε στις 8 Δεκεμβρίου 2016]· του Περού [απόφαση (EE) 2016/2312 του Συμβουλίου, που εκδόθηκε στις 8 Δεκεμβρίου 2016]· της Γεωργίας και της Νότιας Αφρικής [απόφαση (ΕΕ) 2017/2462 του Συμβουλίου, που εκδόθηκε στις 18 Δεκεμβρίου 2017]· της Χιλής, της Ισλανδίας και των Μπαχαμών [απόφαση (ΕΕ) 2017/2424 του Συμβουλίου, που εκδόθηκε στις 18 Δεκεμβρίου 2017]· του Παναμά, της Ουρουγουάης, της Κολομβίας και του Ελ Σαλβαδόρ [απόφαση (ΕΕ) 2017/2464 του Συμβουλίου, που εκδόθηκε στις 18 Δεκεμβρίου 2017]·  του Άγιου Μαρίνου [απόφαση (ΕΕ) 2017/2463 του Συμβουλίου, που εκδόθηκε στις 18 Δεκεμβρίου 2017].

                     (2)

                        Οδηγία 2008/52/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για ορισμένα θέματα διαμεσολάβησης σε αστικές και εμπορικές υποθέσεις (ΕΕ L 136 της 24.5.2008, σ. 3)·

                     (3)

                  https://www.hcch.net/en/publications-and-studies/details4/?pid=5568&dtid=3

                     (4)

                        ΕΕ C , , σ. .

                     (5)

                        Κανονισμός (ΕΚ) αριθ. 2201/2003 του Συμβουλίου, της 27ης Νοεμβρίου 2003, για τη διεθνή δικαιοδοσία και την αναγνώριση και εκτέλεση αποφάσεων σε γαμικές διαφορές και διαφορές γονικής μέριμνας ο οποίος καταργεί τον κανονισμό (ΕΚ) αριθ. 1347/2000 (ΕΕ L 338 της 23.12.2003, σ. 1).


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 10.10.2018
            COM(2018) 672 final
            2018/0346(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Σύνδεσης στη σύνθεσή της για τα εμπορικά θέματα, η οποία συγκροτήθηκε με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας, αφετέρου

               ΑΙΤΙΟΛΟΓΙΚΗ ΕΚΘΕΣΗ

               1.αντικειμενο της προτασησ

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο της συνεδρίασης της Επιτροπής Σύνδεσης στη σύνθεσή της για τα εμπορικά θέματα όσον αφορά την προβλεπόμενη έκδοση απόφασης για την κατάρτιση του καταλόγου των ατόμων που θα ασκούν χρέη διαιτητών στις διαδικασίες επίλυσης διαφορών.

               2.Πλαίσιο της πρότασης

               2.1.Η συμφωνία σύνδεσης

               Η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας, αφετέρου («η συμφωνία») αποσκοπεί στον καθορισμό των προϋποθέσεων για ενισχυμένες οικονομικές και εμπορικές σχέσεις που θα οδηγήσουν στη σταδιακή ένταξη της Ουκρανίας στην εσωτερική αγορά της ΕΕ, μεταξύ άλλων με τη δημιουργία μιας σφαιρικής και σε βάθος ζώνης ελεύθερων συναλλαγών, όπως ορίζεται στον τίτλο IV (Εμπόριο και συναφή με το εμπόριο θέματα) της συμφωνίας, και να στηρίξει τις προσπάθειες της Ουκρανίας για την ολοκλήρωση της μετάβασης σε μια λειτουργούσα οικονομία της αγοράς μέσω, μεταξύ άλλων, της σταδιακής προσέγγισης της νομοθεσίας της με εκείνη της Ένωσης. Η συμφωνία άρχισε να ισχύει την 1η Σεπτεμβρίου 2017.

               2.2.H Επιτροπή Σύνδεσης στη σύνθεσή της για τα εμπορικά θέματα

               Η συνεδρίαση της Επιτροπής Σύνδεσης στη σύνθεσή της για τα εμπορικά θέματα ως ειδική σύνθεση για την εξέταση όλων των θεμάτων που συνδέονται με τον τίτλο IV (Εμπόριο και συναφή με το εμπόριο θέματα) της συμφωνίας καθορίζεται στο άρθρο 465 παράγραφος 4 της συμφωνίας. Σύμφωνα με το άρθρο 465 παράγραφος 3 της συμφωνίας, η Επιτροπή Σύνδεσης έχει την εξουσία να λαμβάνει αποφάσεις στις περιπτώσεις που προβλέπονται στη συμφωνία και στους τομείς στους οποίους το Συμβούλιο Σύνδεσης έχει μεταβιβάσει εξουσίες σε αυτήν. Οι αποφάσεις είναι δεσμευτικές για τα μέρη, τα οποία λαμβάνουν τα αναγκαία μέτρα για την εκτέλεσή τους. Η Επιτροπή Σύνδεσης λαμβάνει τις αποφάσεις της σε συμφωνία με τα μέρη.

               2.3.Η προβλεπόμενη πράξη της Επιτροπής Σύνδεσης στη σύνθεσή της για τα εμπορικά θέματα

               Η Επιτροπή Σύνδεσης στη σύνθεσή της για τα εμπορικά θέματα εκδίδει απόφαση για την κατάρτιση καταλόγου των ατόμων που επιθυμούν και μπορούν να ασκήσουν καθήκοντα διαιτητή στις διαδικασίες επίλυσης διαφορών. Σκοπός της προβλεπόμενης πράξης είναι η δημιουργία μηχανισμού για την επίλυση εμπορικών διαφορών μεταξύ των μερών της συμφωνίας σχετικά με την εφαρμογή ή την ερμηνεία του εμπορικού μέρους της εν λόγω συμφωνίας. Η διαδικασία διαιτησίας που προβλέπεται στο κεφάλαιο 14 της συμφωνίας προβλέπει ότι το καταγγέλλον μέρος μπορεί να ζητήσει τη σύσταση ειδικής ομάδας διαιτησίας για την επίλυση διμερούς διαφοράς.

               Το άρθρο 323 της συμφωνίας απαιτεί από τα μέρη να καταρτίσουν κατάλογο πιθανών διαιτητών, οι οποίοι είναι επιλέξιμοι και διαθέσιμοι για τη σύνθεση της ομάδας. Ο εν λόγω κατάλογος περιλαμβάνει 15 άτομα με τα κατάλληλα προσόντα τα οποία μπορούν να υπηρετήσουν ως διαιτητές. Κατά συνέπεια, έχει συζητηθεί με την κυβέρνηση της Ουκρανίας ένα σχέδιο καταλόγου διαιτητών που είναι πρόθυμοι και ικανοί να συμμετέχουν σε ειδική ομάδα διαιτησίας, το οποίο προβλέπει πέντε υποψήφιους διαιτητές από την Ένωση, πέντε υποψήφιους διαιτητές από την Ουκρανία και πέντε υπηκόους τρίτων χωρών που μπορούν να εκτελέσουν χρέη προεδρεύοντος ειδικής ομάδας διαιτησίας.

               Οι υποψήφιοι που προτάθηκαν από την Ένωση και από την Ουκρανία και οι επιλεγέντες πρόεδροι έχουν εξειδικευμένες γνώσεις ή εμπειρία στη νομοθεσία και το διεθνές εμπόριο, όπως απαιτείται από το άρθρο 323 παράγραφος 2 της συμφωνίας. Μπορεί επίσης να αναμένεται ότι τα 14 πρόσωπα που περιλαμβάνονται στον κατάλογο πληρούν την απαίτηση ανεξαρτησίας σύμφωνα με το άρθρο 323 παράγραφος 3 της συμφωνίας και ότι θα μπορούν να συμμορφώνονται με τον κώδικα δεοντολογίας που ορίζεται στο παράρτημα XXV της συμφωνίας, εάν οριστούν ως διαιτητές από τα μέρη.

               Η Ουκρανία μπόρεσε να προτείνει μόνο 4 διαιτητές για τον κατάλογο, δεδομένου ότι ο διορισμένος πέμπτος υποψήφιος απεβίωσε μετά την περάτωση της διαδικασίας επιλογής. Για την πρόταση του πέμπτου διαιτητή η Ουκρανία θα πρέπει να κινήσει νέα διαδικασία επιλογής η οποία δεν μπορεί να ολοκληρωθεί μέσα σε σύντομο χρονικό διάστημα. Για να αποφευχθούν περαιτέρω καθυστερήσεις στην κατάρτιση αυτού του καταλόγου πιθανών διαιτητών, ο οποίος είναι απαραίτητος για τη λειτουργία του συστήματος επίλυσης διαφορών της συμφωνίας, η καλύτερη επιλογή είναι η ταχύτερη δυνατή έγκριση ενός καταλόγου που θα περιλαμβάνει 14 άτομα και θα πρέπει η Ουκρανία να αναλάβει τη δέσμευση να προτείνει το συντομότερο δυνατό ένα πέμπτο πρόσωπο.

               3.Θέση που πρέπει να ληφθεί εξ ονόματος της Ενωσης

               Η θέση που θα ληφθεί εξ ονόματος της Ένωσης αποσκοπεί στην κατάρτιση καταλόγου ατόμων που επιθυμούν και μπορούν να ασκήσουν χρέη διαιτητή στις διαδικασίες επίλυσης διαφορών, όπως προβλέπεται στη συμφωνία.

               Η απόφαση αποτελεί τη νομική πράξη για τον καθορισμό της θέσης της Ένωσης που πρέπει να ληφθεί εξ ονόματός της κατά τη συνεδρίαση της Επιτροπής Σύνδεσης στη σύνθεσή της για τα εμπορικά θέματα.

               Η παρούσα απόφαση εφαρμόζει την κοινή εμπορική πολιτική της Ένωσης έναντι χώρας εταίρου της Ανατολικής Ευρώπης, με βάση τις διατάξεις της προαναφερθείσας συμφωνίας σύνδεσης. Η κατάρτιση καταλόγου διαιτητών αποτελεί νομική απαίτηση για τη δημιουργία θεσμικών δομών που θα επιτρέψουν στην Ένωση και την Ουκρανία να αντιμετωπίσουν αποτελεσματικά τις διμερείς διαφορές που αφορούν την εφαρμογή και την ερμηνεία του εμπορικού τίτλου της συμφωνίας. Η πρόταση συνάδει με την προσέγγιση που ακολουθεί η Ένωση όσον αφορά τη διαπραγμάτευση ή την εφαρμογή των μηχανισμών επίλυσης διαφορών στο πλαίσιο των συμφωνιών ελεύθερων συναλλαγών με άλλους εμπορικούς εταίρους.

               4.Νομική βάση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .

               4.1.2.Εφαρμογή στην προκειμένη περίπτωση

               Η Επιτροπή Σύνδεσης είναι όργανο που έχει συσταθεί με τη συμφωνία σύνδεσης. Η απόφαση της Επιτροπής Σύνδεσης συνιστά πράξη που παράγει έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου σύμφωνα με το άρθρο 465 παράγραφος 3 της συμφωνίας. Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας. Ως εκ τούτου, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση είναι το άρθρο 207 σε συνδυασμό με το άρθρο 218 παράγραφος 9 της ΣΛΕΕ.

               4.2.2.Εφαρμογή στην προκειμένη περίπτωση

               Ο κύριος στόχος και το περιεχόμενο της προβλεπόμενης πράξης αφορούν την εξασφάλιση της εφαρμογής της κοινής εμπορικής πολιτικής της Ένωσης.

               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 207 της ΣΛΕΕ.

               4.3.Συμπέρασμα

               Το άρθρο 207 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης..

               5.Δημοσίευση της προβλεπόμενης πράξης

               Η απόφαση της Επιτροπής Σύνδεσης προβλέπεται να δημοσιευθεί στην Επίσημη Εφημερίδα της Ευρωπαϊκής Ένωσης μετά την έκδοσή της.

               2018/0346 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Σύνδεσης στη σύνθεσή της για τα εμπορικά θέματα, η οποία συγκροτήθηκε με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας, αφετέρου

               ΤΟ ΣΥΜΒΟΎΛΙΟ ΤΗΣ ΕΥΡΩΠΑΪΚΉΣ ΈΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Σύμφωνα με το άρθρο 323 παράγραφος 1 της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας, αφετέρου («η συμφωνία»), το αργότερο έξι μήνες από την έναρξη ισχύος της συμφωνίας, η Επιτροπή Σύνδεσης στη σύνθεσή της για τα εμπορικά θέματα («Επιτροπή Εμπορίου») πρέπει να καταρτίσει κατάλογο των ατόμων που επιθυμούν και μπορούν να ασκήσουν καθήκοντα διαιτητή στις διαδικασίες επίλυσης διαφορών.

               (2)Σύμφωνα με το άρθρο 323 παράγραφος 1 της συμφωνίας, η Ένωση και η Ουκρανία πρότειναν μεταξύ τους υποψηφίους που επιθυμούν και μπορούν να ασκήσουν καθήκοντα διαιτητή και έχουν συμφωνήσει σε πέντε υπηκόους τρίτων χωρών οι οποίοι μπορούν να εκτελούν χρέη προεδρεύοντος της ειδικής ομάδας διαιτησίας.

               (3)Η Ουκρανία πρότεινε μόνο τέσσερα άτομα. Ο πέμπτος Ουκρανός υποψήφιος θα πρέπει να προταθεί από την Ουκρανία το συντομότερο δυνατόν.

               (4)Για να διασφαλιστεί η ορθή λειτουργία της συμφωνίας, είναι σκόπιμο να καταρτιστεί κατάλογος 14 ατόμων που είναι πρόθυμα και ικανά να ασκήσουν χρέη διαιτητή στην επίλυση διαφορών, χωρίς περαιτέρω καθυστέρηση.

               (5)Η απόφαση της Επιτροπής Σύνδεσης θα πρέπει να δημοσιευθεί μετά την έκδοσή της.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που θα ληφθεί εξ ονόματος της Ένωσης στην Επιτροπή Εμπορίου της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας, αφετέρου, όσον αφορά την έγκριση του καταλόγου των ατόμων που επιθυμούν και μπορούν να ασκήσουν καθήκοντα διαιτητή, σύμφωνα με το άρθρο 323 παράγραφος 1 αυτής, βασίζεται στο σχέδιο απόφασης της εν λόγω επιτροπής που επισυνάπτεται στην παρούσα απόφαση.

               Άρθρο 2

               Η παρούσα απόφαση αρχίζει να ισχύει την ημέρα της έκδοσής της.

               Η παρούσα απόφαση απευθύνεται στην Επιτροπή.

               Η απόφαση της Επιτροπής Σύνδεσης δημοσιεύεται στην Επίσημη Εφημερίδα της Ευρωπαϊκής Ένωσης.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI, EU, C 2014, 2258, αιτιολογικές σκέψεις 61 έως 64.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 10.10.2018
            COM(2018) 672 final
            ΠΑΡΑΡΤΗΜΑ
            της
            Πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Σύνδεσης στη σύνθεσή της για τα εμπορικά θέματα, η οποία συγκροτήθηκε με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας, αφετέρου

               ΣΧΕΔΙΟ

               Απόφαση αριθ..../2018 της Επιτροπής Σύνδεσης ΕΕ-Ουκρανίας στη σύνθεσή της για τα εμπορικά θέματα

               της

               σχετικά με την κατάρτιση του καταλόγου διαιτητών που αναφέρεται στο άρθρο 323 παράγραφος 1 της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας, αφετέρου

               Η ΕΠΙΤΡΟΠΗ ΣΥΝΔΕΣΗΣ ΣΤΗ ΣΥΝΘΕΣΗ ΤΗΣ ΓΙΑ ΤΑ ΕΜΠΟΡΙΚΑ ΘΕΜΑΤΑ,

               Έχοντας υπόψη τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας, αφετέρου
                  1
               , η οποία υπεγράφη στις Βρυξέλλες στις 27 Ιουνίου 2014 («η συμφωνία»), και ιδίως το άρθρο 323 παράγραφος 1 και το άρθρο 465 παράγραφος 3,

               Εκτιμώντας τα ακόλουθα:

               (1)Σύμφωνα με το άρθρο 323 παράγραφος 1 της συμφωνίας, η Επιτροπή Σύνδεσης στη σύνθεσή της για τα εμπορικά θέματα καταρτίζει, το αργότερο εντός έξι μηνών από την έναρξη ισχύος της συμφωνίας, τον κατάλογο των ατόμων που επιθυμούν και μπορούν να ασκήσουν καθήκοντα διαιτητή.

               (2)Η Ένωση πρότεινε πέντε υποψήφιους διαιτητές. Η Ουκρανία έχει προτείνει τέσσερα άτομα τα οποία είναι πρόθυμα και ικανά να υπηρετήσουν ως διαιτητές. Η Ουκρανία και η Ένωση συμφώνησαν σε πέντε υπηκόους τρίτων χωρών οι οποίοι μπορούν να εκτελέσουν χρέη προεδρεύοντα της ειδικής ομάδας διαιτησίας.

               (3)Για να αποφευχθούν περαιτέρω καθυστερήσεις στην κατάρτιση του καταλόγου των ατόμων που επιθυμούν και μπορούν να ασκήσουν καθήκοντα διαιτητή και να διασφαλιστεί με τον τρόπο αυτό η ορθή λειτουργία της συμφωνίας, και ιδίως του κεφαλαίου 14 του τίτλου IV, η Επιτροπή Σύνδεσης στη σύνθεσή της για τα εμπορικά θέματα εγκρίνει τον εν λόγω κατάλογο με βάση τις υποβληθείσες προτάσεις.

               (4)Η Ουκρανία θα προτείνει έναν πέμπτο υποψήφιο στην Επιτροπή Σύνδεσης στη σύνθεσή της για τα εμπορικά θέματα το συντομότερο δυνατόν.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               1.
                     Ο κατάλογος των ατόμων που επιθυμούν και μπορούν να ασκήσουν καθήκοντα διαιτητή βάσει του άρθρου 323 παράγραφος 1 της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας, αφετέρου, επισυνάπτεται ως παράρτημα στην παρούσα απόφαση.

               2.
                     Η Ουκρανία θα προτείνει στην Επιτροπή Σύνδεσης στη σύνθεσή της για τα εμπορικά θέματα, το συντομότερο δυνατό, έναν πέμπτο υποψήφιο ο οποίος είναι πρόθυμος και ικανός να ασκήσει καθήκοντα διαιτητή.

               Άρθρο 2

               Η παρούσα απόφαση αρχίζει να ισχύει την ημέρα της έκδοσής της.

               (τόπος), (ημερομηνία)

                        Για την Επιτροπή Σύνδεσης

                        στη σύνθεσή της για τα εμπορικά θέματα

                        Ο/Η Πρόεδρος

               ΠΑΡΆΡΤΗΜΑ

               ΚΑΤΑΛΟΓΟΣ ΔΙΑΙΤΗΤΩΝ
                  ΔΥΝΑΜΕΙ ΤΟΥ ΆΡΘΡΟΥ 323 ΠΑΡΆΓΡΑΦΟΣ 1 ΤΗΣ ΣΥΜΦΩΝΙΑΣ

               Διαιτητές που προτάθηκαν από την Ευρωπαϊκή Ένωση:

               1.Claus-Dieter EHLERMANN

               2.Giorgio SACERDOTI

               3.Jacques BOURGEOIS

               4.Pieter Jan KUIJPER

               5.Ramon TORRENT

               Διαιτητές που προτάθηκαν από την Ουκρανία:

               1.Serhiy HRYSHKO

               2.Taras KACHKA

               3.Victor MURAVYOV

               4.Yuriy RUDYUK

               Προεδρεύοντες που έχουν επιλεγεί από τα μέρη:

               1.William DAVEY (ΗΠΑ)

               2.Helge SELAND (Νορβηγία)

               3.Maryse ROBERT (Καναδάς)

               4.Christian HÄBERLI (Ελβετία)

               5.Merit JANOW (ΗΠΑ)

                     (1)

                        ΕΕ L 161 της 29.5.2014, σ. 3.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.10.2018
            COM(2018) 683 final
            2018/0353(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης,στη Μεικτή Επιτροπή του ΕΟΧ όσον αφορά τροποποίηση του παραρτήματος IX (Χρηματοπιστωτικές υπηρεσίες) της συμφωνίας ΕΟΧ
            (Κείμενο που παρουσιάζει ενδιαφέρον για τον ΕΟΧ)

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Τα δύο σχέδια αποφάσεων της Μεικτής Επιτροπής του ΕΟΧ (που επισυνάπτονται στην πρόταση απόφασης του Συμβουλίου) έχουν στόχο την τροποποίηση του παραρτήματος IX (Χρηματοπιστωτικές υπηρεσίες) της συμφωνίας ΕΟΧ προκειμένου να ενσωματωθεί ο κανονισμός για τις μεταφορές χρηματικών ποσών
                  1
                και η τέταρτη οδηγία για την καταπολέμηση της νομιμοποίησης εσόδων από παράνομες δραστηριότητες
                  2
               , καθώς και ο κατ’ εξουσιοδότηση κανονισμός της Επιτροπής που τη συμπληρώνει
                  3
               .

               Οι προσαρμογές που περιλαμβάνονται στα συνημμένα σχέδια αποφάσεων της Μεικτής Επιτροπής του ΕΟΧ υπερβαίνουν ό,τι μπορεί να θεωρηθεί απλή τεχνική προσαρμογή κατά την έννοια του κανονισμού αριθ. 2894/94 του Συμβουλίου. Συνεπώς, η θέση της Ένωσης πρέπει να καθοριστεί από το Συμβούλιο.

               •Συνέπεια με τις ισχύουσες διατάξεις στον τομέα πολιτικής

               Τα συνημμένα σχέδια αποφάσεων της Μεικτής Επιτροπής του ΕΟΧ επεκτείνουν την ήδη υφιστάμενη πολιτική της ΕΕ στα κράτη ΕΟΧ-ΕΖΕΣ (Νορβηγία, Ισλανδία και Λιχτενστάιν).

               •Συνέπεια με άλλες πολιτικές της Ένωσης

               Η επέκταση του κεκτημένου της ΕΕ στα κράτη ΕΟΧ-ΕΖΕΣ, με την ενσωμάτωσή του στη συμφωνία ΕΟΧ, πραγματοποιείται σύμφωνα με τους στόχους και τις αρχές της εν λόγω συμφωνίας με στόχο την επίτευξη ενός δυναμικού και ομοιογενούς Ευρωπαϊκού Οικονομικού Χώρου, με βάση κοινούς κανόνες και ισότιμους όρους ανταγωνισμού.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Η νομοθεσία που πρέπει να ενσωματωθεί στη συμφωνία ΕΟΧ βασίζεται στο άρθρο 114 της Συνθήκης για τη λειτουργία της Ευρωπαϊκής Ένωσης.

               Το άρθρο 1 παράγραφος 3 του κανονισμού (ΕΚ) αριθ. 2894/94 του Συμβουλίου
                  4
                σχετικά με ορισμένες λεπτομέρειες εφαρμογής της συμφωνίας ΕΟΧ προβλέπει ότι το Συμβούλιο καθορίζει τη θέση που πρέπει να ληφθεί εξ ονόματος της Ένωσης όσον αφορά τις αποφάσεις αυτές, κατόπιν πρότασης της Επιτροπής.

               Η ΕΥΕΔ, σε συνεργασία με τις υπηρεσίες της Επιτροπής, υποβάλλει τα σχέδια αποφάσεων της Μεικτής Επιτροπής του ΕΟΧ, προκειμένου να εγκριθούν από το Συμβούλιο ως θέση της Ένωσης. Η ΕΥΕΔ ελπίζει ότι θα μπορέσει να υποβάλει τα σχέδια στη Μεικτή Επιτροπή του ΕΟΧ το συντομότερο δυνατό.

               •Επικουρικότητα (σε περίπτωση μη αποκλειστικής αρμοδιότητας)

               Η πρόταση συνάδει με την αρχή της επικουρικότητας για τον ακόλουθο λόγο.

               Ο στόχος της παρούσας πρότασης, δηλαδή η διασφάλιση της ομοιογένειας της εσωτερικής αγοράς, δεν μπορεί να υλοποιηθεί επαρκώς από τα κράτη μέλη και δύναται, συνεπώς, λόγω των αποτελεσμάτων, να επιτευχθεί καλύτερα σε ενωσιακό επίπεδο.

               Η διαδικασία ενσωμάτωσης του κεκτημένου της ΕΕ στη συμφωνία ΕΟΧ πραγματοποιείται σύμφωνα με τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο, που επιβεβαιώνει την υιοθετηθείσα προσέγγιση.

               •Αναλογικότητα

               Σύμφωνα με την αρχή της αναλογικότητας, η παρούσα πρόταση δεν υπερβαίνει τα αναγκαία όρια για την επίτευξη αυτού του στόχου.

               •Επιλογή της νομικής πράξης

               Σύμφωνα με το άρθρο 98 της συμφωνίας ΕΟΧ, η πράξη που επιλέγεται είναι η απόφαση της Μεικτής Επιτροπής του ΕΟΧ. Η Μεικτή Επιτροπή του ΕΟΧ διασφαλίζει την αποτελεσματική εφαρμογή και λειτουργία της συμφωνίας ΕΟΧ. Για τον σκοπό αυτό, λαμβάνει αποφάσεις στις περιπτώσεις που προβλέπονται στη συμφωνία ΕΟΧ.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               Άνευ αντικείμενου

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Δεν αναμένονται δημοσιονομικές επιπτώσεις ως αποτέλεσμα της ενσωμάτωσης των προαναφερόμενων πράξεων στη συμφωνία ΕΟΧ.

               5.ΛΟΙΠΑ ΣΤΟΙΧΕΙΑ

               Άνευ αντικείμενου

               2018/0353 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη θέση που πρέπει να ληφθεί, εξ ονόματος της Ευρωπαϊκής Ένωσης,
                  στη Μεικτή Επιτροπή του ΕΟΧ όσον αφορά τροποποίηση του
                  παραρτήματος IX (Χρηματοπιστωτικές υπηρεσίες) της συμφωνίας ΕΟΧ

               (Κείμενο που παρουσιάζει ενδιαφέρον για τον ΕΟΧ)

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114 σε συνδυασμό με το άρθρο 218 παράγραφος 9,

               Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο
                  5
               , και ιδίως το άρθρο 1 παράγραφος 3,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία για τον Ευρωπαϊκό Οικονομικό Χώρο
                  6
                («συμφωνία ΕΟΧ») άρχισε να ισχύει την 1η Ιανουαρίου 1994.

               (2)Σύμφωνα με το άρθρο 98 της συμφωνίας ΕΟΧ, η Μεικτή Επιτροπή του ΕΟΧ δύναται να αποφασίσει να τροποποιήσει, μεταξύ άλλων, το παράρτημα IX της συμφωνίας ΕΟΧ που περιλαμβάνει διατάξεις σχετικά με τις χρηματοπιστωτικές υπηρεσίες.

               (3)Ο κανονισμός (ΕΕ) 2015/847 του Ευρωπαϊκού Κοινοβουλίου και του Συμβουλίου
                  7
                πρέπει να ενσωματωθεί στη συμφωνία ΕΟΧ.

               (4)Η οδηγία (ΕΕ) 2015/849 του Ευρωπαϊκού Κοινοβουλίου και του Συμβουλίου
                  8
                πρέπει να ενσωματωθεί στη συμφωνία ΕΟΧ.

               (5)Ο κατ’ εξουσιοδότηση κανονισμός (ΕΕ) 2016/1675 της Επιτροπής
                  9
                πρέπει να ενσωματωθεί στη συμφωνία ΕΟΧ.

               (6)Επομένως, το παράρτημα IX της συμφωνίας ΕΟΧ θα πρέπει να τροποποιηθεί αναλόγως.

               (7)Η θέση της Ένωσης στο πλαίσιο της Μεικτής Επιτροπής του ΕΟΧ θα πρέπει, ως εκ τούτου, να βασιστεί στα συνημμένα σχέδια αποφάσεων,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί εξ ονόματος της Ένωσης στο πλαίσιο της Μεικτής Επιτροπής του ΕΟΧ για την προτεινόμενη τροποποίηση του παραρτήματος IX (Χρηματοπιστωτικές υπηρεσίες) της συμφωνίας ΕΟΧ βασίζεται στα σχέδια αποφάσεων της Μεικτής Επιτροπής του ΕΟΧ που επισυνάπτονται στην παρούσα απόφαση.

               Άρθρο 2

               Η παρούσα απόφαση αρχίζει να ισχύει την ημερομηνία της έκδοσής της.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Κανονισμός (ΕΕ) 2015/847 του Ευρωπαϊκού Κοινοβουλίου και του Συμβουλίου, της 20ής Μαΐου 2015, περί στοιχείων που συνοδεύουν τις μεταφορές χρηματικών ποσών και περί κατάργησης του κανονισμού (ΕΚ) αριθ. 1781/2006.

                     (2)

                        Οδηγία (ΕΕ) 2015/849 του Ευρωπαϊκού Κοινοβουλίου και του Συμβουλίου, της 20ής Μαΐου 2015, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας, την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, και την κατάργηση της οδηγίας 2005/60/ΕΚ του Ευρωπαϊκού Κοινοβουλίου και του Συμβουλίου και της οδηγίας 2006/70/ΕΚ της Επιτροπής.

                     (3)

                        Κατ’ εξουσιοδότηση κανονισμός (ΕΕ) 2016/1675 της Επιτροπής, της 14ης Ιουλίου 2016, για τη συμπλήρωση της οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου με την επισήμανση των τρίτων χωρών υψηλού κινδύνου που χαρακτηρίζονται από στρατηγικές ανεπάρκειες.

                     (4)

                        ΕΕ L 305 της 30.11.1994, σ. 6-8.

                     (5)

                        ΕΕ L 305 της 30.11.1994, σ. 6.

                     (6)

                        ΕΕ L 1 της 3.1.1994, σ. 3.

                     (7)

                        Κανονισμός (ΕΕ) 2015/847 του Ευρωπαϊκού Κοινοβουλίου και του Συμβουλίου, της 20ής Μαΐου 2015, περί στοιχείων που συνοδεύουν τις μεταφορές χρηματικών ποσών και περί κατάργησης του κανονισμού (ΕΚ) αριθ. 1781/2006, ΕΕ L 141 της 5.6.2015, σ. 1-18.

                     (8)

                        Οδηγία (ΕΕ) 2015/849 του Ευρωπαϊκού Κοινοβουλίου και του Συμβουλίου, της 20ής Μαΐου 2015, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας, την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, και την κατάργηση της οδηγίας 2005/60/ΕΚ του Ευρωπαϊκού Κοινοβουλίου και του Συμβουλίου και της οδηγίας 2006/70/ΕΚ της Επιτροπής, ΕΕ L 141 της 5.6.2015, σ. 73.

                     (9)

                        Κατ’ εξουσιοδότηση κανονισμός (ΕΕ) 2016/1675 της Επιτροπής, της 14ης Ιουλίου 2016, για τη συμπλήρωση της οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου με την επισήμανση των τρίτων χωρών υψηλού κινδύνου που χαρακτηρίζονται από στρατηγικές ανεπάρκειες, ΕΕ L 254 της 20.9.2016, σ. 1.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.10.2018
            COM(2018) 683 final
            ΠΑΡΑΡΤΗΜΑ
            της
            Πρότασης απόφασης του Συμβουλίου
            για τη θέση που πρέπει να ληφθεί, εξ ονόματος της Ευρωπαϊκής Ένωσης,στη Μεικτή Επιτροπή του ΕΟΧ όσον αφορά τροποποίηση του παραρτήματος IX (Χρηματοπιστωτικές υπηρεσίες) της συμφωνίας ΕΟΧ(Κανονισμός για τις μεταφορές χρηματικών ποσών)

               ΠΑΡΑΡΤΗΜΑ 1

                  ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ

                  αριθ.

                  της

                  για την τροποποίηση του παραρτήματος IX (Χρηματοπιστωτικές υπηρεσίες) της συμφωνίας ΕΟΧ

               Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

               Έχοντας υπόψη τη συμφωνία για τον Ευρωπαϊκό Οικονομικό Χώρο («συμφωνία ΕΟΧ»), και ιδίως το άρθρο 98,

               Εκτιμώντας τα ακόλουθα:

               (1)Ο κανονισμός (ΕΕ) 2015/847 του Ευρωπαϊκού Κοινοβουλίου και του Συμβουλίου, της 20ής Μαΐου 2015, περί στοιχείων που συνοδεύουν τις μεταφορές χρηματικών ποσών και περί κατάργησης του κανονισμού (ΕΚ) αριθ. 1781/2006
                  1
                πρέπει να ενσωματωθεί στη συμφωνία ΕΟΧ.

               (2)Ο κανονισμός (ΕΕ) 2015/847 καταργεί τον κανονισμό (ΕΚ) αριθ. 1781/2006 ο οποίος έχει ενσωματωθεί στη συμφωνία ΕΟΧ και πρέπει, συνεπώς, να διαγραφεί από τη συμφωνία ΕΟΧ.

               (3)Επομένως, το παράρτημα IX της συμφωνίας ΕΟΧ θα πρέπει να τροποποιηθεί αναλόγως,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Το παράρτημα IX της συμφωνίας ΕΟΧ τροποποιείται ως εξής:

               1.Το κείμενο του σημείου 23βα (οδηγία 2006/70/ΕΚ της Επιτροπής) αντικαθίσταται από το ακόλουθο κείμενο:

               «32015 R 0847: Κανονισμός (ΕΕ) 2015/847 του Ευρωπαϊκού Κοινοβουλίου και του Συμβουλίου, της 20ής Μαΐου 2015, περί στοιχείων που συνοδεύουν τις μεταφορές χρηματικών ποσών και περί κατάργησης του κανονισμού (ΕΚ) αριθ. 1781/2006 (ΕΕ L 141 της 5.6.2015, σ. 1).

               Για τους σκοπούς της παρούσας συμφωνίας οι διατάξεις του κανονισμού προσαρμόζονται ως εξής:

               Κατά παρέκκλιση από τα άρθρα 4 και 6, όσον αφορά τις μεταφορές χρηματικών ποσών σε ελβετικά φράγκα στο Λιχτενστάιν και από και προς το Λιχτενστάιν στο πλαίσιο της νομισματικής Ένωσης με την Ελβετία, τα στοιχεία που απαιτούνται δυνάμει των άρθρων 4 και 6 συλλέγονται και καθίστανται διαθέσιμα όταν το ζητήσει ο πάροχος υπηρεσιών πληρωμών του δικαιούχου εντός τριών εργάσιμων ημερών, αλλά δεν χρειάζεται να μεταβιβαστούν αμέσως μαζί με τις μεταφορές χρηματικών ποσών όπως προβλέπεται στα άρθρα 4 και 6. Η παρέκκλιση αυτή εφαρμόζεται για μεταβατική περίοδο που λήγει στις 31 Δεκεμβρίου 2022.»

               Άρθρο 2

               Τα κείμενα του κανονισμού (ΕΕ) 2015/847 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.

               Άρθρο 3

               Η παρούσα απόφαση αρχίζει να ισχύει στις […], υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας ΕΟΧ *, ή την ημερομηνία έναρξης ισχύος της απόφασης της Μεικτής Επιτροπής του ΕΟΧ αριθ. …/… της …
                  2
                [που ενσωματώνει την τέταρτη οδηγία για την καταπολέμηση εσόδων από παράνομες δραστηριότητες (αριθ. Celex 32015L0849) στη συμφωνία ΕΟΧ], ανάλογα με το ποια ημερομηνία είναι μεταγενέστερη.

                  3Άρθρο 4

               Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

               Βρυξέλλες,

                     Για τη Μεικτή Επιτροπή του ΕΟΧ

                     Ο Πρόεδρος

                     Οι Γραμματείς
                     της Μεικτής Επιτροπής του ΕΟΧ

                     (1)

                        ΕΕ L …*
                        [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]

    ---documentbreak--- NA ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.10.2018
            COM(2018) 683 final
            ΠΑΡΑΡΤΗΜΑ
            της
            Πρότασης απόφασης του Συμβουλίου
            για τη θέση που πρέπει να ληφθεί, εξ ονόματος της Ευρωπαϊκής Ένωσης,στη Μεικτή Επιτροπή του ΕΟΧ όσον αφορά τροποποίηση του παραρτήματος IX (Χρηματοπιστωτικές υπηρεσίες) της συμφωνίας ΕΟΧ

               ΠΑΡΑΡΤΗΜΑ 2
               ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ
                  αριθ.
               της
               για την τροποποίηση του παραρτήματος IX (Χρηματοπιστωτικές υπηρεσίες) της συμφωνίας ΕΟΧ

               Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

               Έχοντας υπόψη τη συμφωνία για τον Ευρωπαϊκό Οικονομικό Χώρο («συμφωνία ΕΟΧ»), και ιδίως το άρθρο 98,

               Εκτιμώντας τα ακόλουθα:

               (1)Η οδηγία (ΕΕ) 2015/849 του Ευρωπαϊκού Κοινοβουλίου και του Συμβουλίου, της 20ής Μαΐου 2015, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας, την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, και την κατάργηση της οδηγίας 2005/60/ΕΚ του Ευρωπαϊκού Κοινοβουλίου και του Συμβουλίου και της οδηγίας 2006/70/ΕΚ της Επιτροπής
                  1
                πρέπει να ενσωματωθεί στη συμφωνία ΕΟΧ.

               (2)Ο κατ’ εξουσιοδότηση κανονισμός (ΕΕ) 2016/1675 της Επιτροπής, της 14ης Ιουλίου 2016, για τη συμπλήρωση της οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου με την επισήμανση των τρίτων χωρών υψηλού κινδύνου που χαρακτηρίζονται από στρατηγικές ανεπάρκειες
                  2
                πρέπει να ενσωματωθεί στη συμφωνία ΕΟΧ.

               (3)Η οδηγία (ΕΕ) 2015/849 καταργεί την οδηγία 2005/60/EΚ του Ευρωπαϊκού Κοινοβουλίου και του Συμβουλίου
                  3
                και την οδηγία 2006/70/ΕΚ της Επιτροπής
                  4
               , οι οποίες έχουν ενσωματωθεί στη συμφωνία ΕΟΧ και πρέπει, συνεπώς, να διαγραφούν από τη συμφωνία ΕΟΧ.

               (4)Επομένως, το παράρτημα IX της συμφωνίας ΕΟΧ θα πρέπει να τροποποιηθεί αναλόγως,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Το παράρτημα IX της συμφωνίας ΕΟΧ τροποποιείται ως εξής:

               1.Το κείμενο του σημείου 23β (οδηγία 2005/60/ΕΚ του Ευρωπαϊκού Κοινοβουλίου και του Συμβουλίου) αντικαθίσταται από το ακόλουθο κείμενο:

               «32015 L 0849: Οδηγία (ΕΕ) 2015/849 του Ευρωπαϊκού Κοινοβουλίου και του Συμβουλίου, της 20ής Μαΐου 2015, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας, την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, και την κατάργηση της οδηγίας 2005/60/ΕΚ του Ευρωπαϊκού Κοινοβουλίου και του Συμβουλίου και της οδηγίας 2006/70/ΕΚ της Επιτροπής (ΕΕ L 141 της 5.6.2015, σ. 73).

               Για τους σκοπούς της παρούσας συμφωνίας, οι διατάξεις της οδηγίας προσαρμόζονται ως εξής:

               α)
                     Το άρθρο 3 παράγραφος 4 στοιχείο δ) αντικαθίσταται από το ακόλουθο κείμενο:

               «απάτης εις βάρος των οικονομικών συμφερόντων της Ένωσης, τουλάχιστον βαρείας, όπως ορίζεται κατωτέρω:

               i)όσον αφορά τις δαπάνες, κάθε εκ προθέσεως πράξη ή παράλειψη, σχετικά με:

               –τη χρήση ή την υποβολή πλαστών, ανακριβών ή ελλιπών δηλώσεων ή εγγράφων, με αποτέλεσμα την αχρεώστητη είσπραξη ή παρακράτηση πόρων που προέρχονται από τον γενικό προϋπολογισμό της Ευρωπαϊκής Ένωσης ή από τους προϋπολογισμούς των οποίων η διαχείριση ασκείται από την Ευρωπαϊκή Ένωση ή για λογαριασμό της,

               –την αποσιώπηση πληροφοριών κατά παράβαση συγκεκριμένης υποχρέωσης, με τα αυτά αποτελέσματα,

               –τη μη κατά προορισμόν χρήση αυτών των πόρων, για σκοπούς άλλους από αυτούς για τους οποίους χορηγήθηκαν αρχικώς,

               ii)όσον αφορά τα έσοδα, όπως ορίζονται στην απόφαση του Συμβουλίου της 29ης Σεπτεμβρίου 2000 για το σύστημα των ιδίων πόρων των Ευρωπαϊκών Κοινοτήτων
                  5
               , κάθε εκ προθέσεως πράξη ή παράλειψη σχετικά με:

               –τη χρήση ή την υποβολή πλαστών, ανακριβών ή ελλιπών δηλώσεων ή εγγράφων, με αποτέλεσμα την παράνομη μείωση των πόρων του γενικού προϋπολογισμού της Ευρωπαϊκής Ένωσης ή των προϋπολογισμών των οποίων η διαχείριση ασκείται από την Ευρωπαϊκή Ένωση ή για λογαριασμό της,

               –την αποσιώπηση πληροφοριών κατά παράβαση συγκεκριμένης υποχρέωσης, με τα αυτά αποτελέσματα,

               –τη μη κατά προορισμόν χρήση ενός νομίμως αποκτηθέντος ευεργετήματος, με τα αυτά αποτελέσματα.

               Ως βαρεία απάτη θεωρείται κάθε απάτη για την οποία το ελάχιστο καθοριστέο ποσό δεν μπορεί να υπερβαίνει τα 50 000 ευρώ.»»

               2.Το κείμενο του σημείου 23βα (οδηγία 2006/70/ΕΚ της Επιτροπής) αντικαθίσταται από το ακόλουθο κείμενο:

               «32016 R 1675: Κατ’ εξουσιοδότηση κανονισμός (ΕΕ) 2016/1675 της Επιτροπής, της 14ης Ιουλίου 2016, για τη συμπλήρωση της οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου με την επισήμανση των τρίτων χωρών υψηλού κινδύνου που χαρακτηρίζονται από στρατηγικές ανεπάρκειες (ΕΕ L 254 της 20.9.2016, σ. 1).»

               3.Στο σημείο 31βγ (κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου) προστίθεται η ακόλουθη περίπτωση:

               «-32015 L 0849: Οδηγία (ΕΕ) 2015/849 του Ευρωπαϊκού Κοινοβουλίου και του Συμβουλίου της 20ής Μαΐου 2015 (ΕΕ L 141 της 5.6.2015, σ. 73).»

               Άρθρο 2

               Τα κείμενα της οδηγίας (ΕΕ) 2015/849 και του κατ’ εξουσιοδότηση κανονισμού (ΕΕ) 2016/1675 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.

               Άρθρο 3

               Η παρούσα απόφαση αρχίζει να ισχύει στις […], υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας ΕΟΧ*.

                  6Άρθρο 4

               Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

               Βρυξέλλες,

                     Για τη Μεικτή Επιτροπή του ΕΟΧ

                     Ο Πρόεδρος

                     Οι Γραμματείς
                     της Μεικτής Επιτροπής του ΕΟΧ

               Δήλωση των κρατών της ΕΖΕΣ

               σχετικά με την απόφαση αριθ. […] για την ενσωμάτωση της οδηγίας (ΕΕ) 2015/849 στη συμφωνία ΕΟΧ

               [για έγκριση μαζί με την απόφαση και για δημοσίευση στην ΕΕ]

               Η οδηγία (ΕΕ) 2015/849 περιλαμβάνει διατάξεις που παραπέμπουν σε πράξεις που έχουν θεσπιστεί δυνάμει του τίτλου V της ΣΛΕΕ. Υπενθυμίζεται ότι η ενσωμάτωση πράξεων με ανάλογες διατάξεις στη συμφωνία ΕΟΧ ισχύει με την επιφύλαξη ότι η νομοθεσία της ΕΕ που θεσπίστηκε δυνάμει του τίτλου V της ΣΛΕΕ δεν εμπίπτει στο πεδίο εφαρμογής της συμφωνίας ΕΟΧ.

               Κοινή δήλωση των συμβαλλόμενων μερών

               σχετικά με την απόφαση αριθ. […] για την ενσωμάτωση της οδηγίας (ΕΕ) 2015/849 στη συμφωνία ΕΟΧ

               [για έγκριση μαζί με την απόφαση και για δημοσίευση στην ΕΕ]

               Τα συμβαλλόμενα μέρη συμφώνησαν να συγκαταλέγεται η βαρεία απάτη εις βάρος των οικονομικών συμφερόντων της Ευρωπαϊκής Ένωσης στον κατάλογο των βασικών αδικημάτων στον τομέα της νομιμοποίησης εσόδων από παράνομες δραστηριότητες. Για πρακτικούς λόγους, η τέταρτη οδηγία για την καταπολέμηση της νομιμοποίησης εσόδων από παράνομες δραστηριότητες (οδηγία (ΕΕ) 2015/849) ενσωματώνεται χωρίς συμφωνία αμοιβαιότητας με στόχο την προστασία κατά τον ίδιο τρόπο των οικονομικών συμφερόντων των κρατών ΕΟΧ-ΕΖΕΣ. Εντούτοις, οι αρχές της αμοιβαιότητας και της ομοιογένειας, όπως καθορίζονται στη συμφωνία ΕΟΧ, ιδίως στην αιτιολογική σκέψη 4 και στο άρθρο 1 αυτής, συνεχίζουν να εφαρμόζονται πλήρως και στην αμοιβαία προστασία από εγκληματικές δραστηριότητες που θίγουν τα οικονομικά συμφέροντα των συμβαλλόμενων μερών κατά την έννοια της [παρούσας απόφασης].

                     (1)

                        ΕΕ L 141 της 5.6.2015, σ. 73.

                     (2)

                        ΕΕ L 254 της 20.9.2016, σ. 1.

                     (3)

                        ΕΕ L 309 της 25.11.2005, σ. 15.

                     (4)

                        ΕΕ L 214 της 4.8.2006, σ. 29.

                     (5)

                        ΕΕ L 253 της 7.10.2000, σ. 42.

                     (6)
                  *
                        [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]